༄༅། །བླ་མ་སྐྱེར་སྒང་པའི་རྣམ་པར་ཐར་པ་བཞུགས་སོ།། བླ་མ་མཉམ་མེད་རིན་ཆེན་དང་། །རྟོགས་ལྡན་ཞང་སྒོམ་ཞབས་ལ་འདུད། །ཚད་མེད་འགྲོ་སྐྱོབ་སྙིང་རྗེའི་སྐུ། །སྤྱན་རས་གཟིགས་ཀྱིས་བྱིན་གྱི་བརླབས། །དང་པོར་དད་པས་ཆོས་སྒོར་ཞུགས། །བར་དུ་ཐུགས་རྗེ་ཆེན་པོ་བསྒྲུབས། །དེ་རྗེས་བླ་མ་སངས་རྒྱས་བསྟེན། ད་ལྟ་འབྲས་བུ་མངོན་གྱུར་ཏོ། །དེ་ཡང་བདག་གི་ཕ་ཡུལ་ནང་གོང་གནམ་ས། རུས་པ་འབལ་ཡིན་ཏེ། །དེ་ལ་དང་པོ་ལོ་བཅུ་གཉིས་ནས་གཤིན་རྗེ་གཤེད་ལ་བསྙེན་པ་སྐྱེལ། བཅུ་བདུན་པ་ལ་སྐྱེར་སྒང་དུ་ཁུ་བོ་འབལ་ཐམས་ཅད་མཁྱེན་པ་ཅན་དུ་རབ་ཏུ་བྱུང་ན། བྱམས་པའི་ཆོས་ལྔ་དང་། སྤྱོད་འཇུག བསླབས་བཏུས། བསྟན་རིམ་རྣམས་ཞུས། དེ་ནས་འབལ་ཚད་མ་བ་ལྷ་སར་ཆོས་འཁོར་ལ་གདན་དྲངས་པའི་ཕྱག་ཕྱིར་ཕྱིན་པས། གྲྭ་བ་གཅིག་གིས་སྟོན་མོ་བྱས་པའི་རྣམ་བཞག་ལ་དར་ཡུག་སེར་པོ་གསུམ། ཟངས་གཅིག་ཕྱེ་དང་མར་མང་ཚད་གཅིག་ཕུལ་ནས་བྲག་ལྷའི་མདུན་དུ་གྲོ་ཐོན་ནས་ཉེའུ་འདོན་པ་ལ་ཕྱིན་པས། བློ་ཕུག་གི་ཁང་ཆུང་གཅིག་ན་ས་དཀར་བཏང་བ་གཅིག་འདུག་པས། དེ་མཐོང་བ་ཙམ་གྱིས་བློ་སྣ་འགྱུར་བ་གཅིག་བྱུང་ནས། ཁང་ཆུང་ཡ་གི་ན་སུ་ཡོད་པ་ཡིན་བྱས་པས། ལྷ་ས་སྡེ་བཞིའི་ཉེའུ་འདོན་པ་རྣམས་ན་རེ། འཕགས་པ་གཅེར་སྒོམ་བྱ་བ་ཐུགས་རྗེ་ཆེན་པོའི་གྲུབ་ཐོབ་གཅིག་ཡོད་པ་ཡིན་ཟེར་ནས། དེ་ལ་མོས་པར་བྱུང་ནས། དར་དང་ཟངས་དང་ཕྱེ་དང་མར་ཁྱེར་ནས་ཕྱིན་ཏེ། བླ་མས་ཐུགས་རྗེ་ཆེན་པོའི་ཞལ་གཟིགས་ལགས་སམ་ཞུས་པས། ཐུགས་རྗེ་ཆེན་པོ་ཡིན་ནམ་མ་ཡིན་ཆ་མེད། གྲིབ་ཀྱི་ཐད་ཀ་འདི་ན་ཚུར་སྐྱ་ན་ར་ར་བ་གཅིག་གཏན་དུ་འོང་གིན་འདུག་པ་ཡིན་གསུང་ནས། །འོ་ན་ཐུགས་རྗེ་ཆེན་པོ་ཞུ་དགོས་བྱས་པས། ཐོག་མར་རིག་གཏད་གྱི་དབང་བྱེད་དགོས་གསུངས་ནས་མར་ཁལ་གཉིས་ལ་མར་མེ་བྱས། །གཉིས་ལ་བཙའ་ཏུའི་སྟོན་མོ་བྱས། །དར་ཡུག་གསུམ་དང་ཟངས་ཕུལ་ཏེ། །སྒྲུབ་ཐབས་ཚར་གསུམ་ཞུས་ནས། །བླ་མས་ལོ་དུ་ནས་ཞལ་གཟིགས་བྱས་པས། ངས་སྟོན་ཀ་བསོད་ནམས་རེ་བྱས། །དེ་ནས་མཚམས་བཅད་ནས་བསྒྲུབ་པས། །ལོ་ངོ་བརྒྱད་ལོན་ཙ་ན་ནང་གཅིག་ཚ་བ་ཐོན་ནས་ཉི་མ་ལ་འགྲོ་དགོས་སྙམ་ཙ་ན། ང་སྡོད་པའི་བྲག་ཕུག་ན་ཀུ་དིར་རི་རི་བའི་སྒྲ་གཅིག་འདུག་ནས། སུ་ཡིན་སྙམ་ནས་ཕྱིན་ཙ་ན། ངའི་སྡོད་པ་དེ་ན་གཙོ་འཁོར་གསུམ་པོ་མ་ཎི་དིར་རི་རི་ཟློས་ཤིང་འདུག་པ་མཐོང་ནས་ཡན་ལག་བདུན་པ་ཚར་གཅིག་ཕུལ། དེ་ནས་བཟུང་ནས་གཏན་དུ་འབྲལ་མ་མྱོང་བར་ཞལ་མཐོང་བ་ཡིན་གསུངས་སོ། །དེ་ནས་སྐྱེར་སྒང་དུ་ཕྱིན་ནས། ད་ཡང་ན་གཡག་གུ་ཤི་བ་དང་། ཡང་ན་བྱང་ཚ་ལོན་པ་ལ་གཏད་དགོས། མི་ལུས་ལན་གཅིག་ཐོབ་པ་འདི་ཡང་ན་ང་རང་ཤི་བ་དང་གཅིག ཡང་ན་ཐུགས་རྗེ་ཆེན་པོའི་ཞལ་མཐོང་བ་གཅིག་ལ་གཏད་དགོས། དོན་མེད་གཅིག་ལ་མི་ཚེ་སྟོང་ཟད་བྱས་པས་མི་ཡོང་བས་སྒྲུབ་དགོས་སྙམ་སྟེ། མཚམས་བྱེད་ཁ་མ་ལ་ཁམས་པའི་གྲྭ་པ་རྣམས་ཀྱིས་རྟ་བཏགས་བེར་སྐོན་དར་བརྐྱངས་ནས། ཁྱོད་གཞོན་དུས་སུ་ཐོས་པ་མ་བྱས་ན་འབལ་ཚད་མ་བ་རབས་ཆད་པས་དཀའ་བཞི་ལ་མཁས་པ་གཅིག་བྱེད་དགོས་ཟེར་བ་ལ་མ་ཉན་པས་གྲྭ་པ་རྣམས་གྲོས་བྱས་ཏེ། དབོན་པོ་མཚམས་བྱེད་པ་ལ་ཕྱེ་ཆུ་དང་ཤིང་གཅིག་ཀྱང་མ་སྐྱེལ་གཅིག ཕར་འགྲོ་ཚུར་འགྲོ་ཐམས་ཅད་ཀྱིས་སྒོ་ལ་རྡོ་བ་རྒྱོབ་ཅིག དེ་ལྟར་བྱས་ན་ཁོ་སུན་ནས་སློབ་གཉེར་ལ་ཚུད་པར་འོང་ཟེར་ནས་ཁྲིམས་བྱས་སོ། །དེ་ནས་ངས་མཚམས་དམ་པོ་བཅད་ནས་ཐུགས་རྗེ་ཆེན་པོ་བསྒྲུབས་པས། གྲྭ་པ་ཕར་འགྲོ་ཚུར་འགྲོ་བྱེད་པ་ཀུན་གྱིས་རྡོ་རྒྱབ་ནས། དཀའ་བཞིའི་དབུས་ན་མར་བྱང་ཤད་ཤད་པ་མི་བྱེད་པར། སྔགས་ཀྱི་འཁོས་ཁའམ། ཁྱོད་ལ་མ་ཎི་པདྨེ་ཧཱུྃ་ཟེར་བ་གཅིག་ཀ་ལས་མི་འོང་གིས། ཟེར་ནས་རྒྱགས་གཅིག་ཀྱང་མ་སྐྱེལ་ལོ། །དེ་ནས་ཞག་རེ་ལ་སྐྱོ་ཚ་ཕོར་པ་རེ་ཡང་རེས་མྱོང་རེས་མ་མྱོང་། དེའང་མ་མྱོང་བར་ཐལ་བ་དང་ཆུ་བསྲེས་ནས་འཐུངས་ནས། གཉིད་གཏི་མུག་ཡིན། གཏི་མུག་ཉོན་མོངས་པ་ཡིན། དེ་སྔ་ཡང་ཉོན་མོངས་པ་འདི་ཀས་འཁོར་བར་སྐྱུར་བ་ཡིན་སྙམ་ནས་གཉིད་ཀྱང་མ་ལོག་པར་ཉིན་མཚན་མེད་པར་མ་ཎི་པད་མེ་བགྲངས་པས་རླུང་ལངས་ནས་འགོ་འགས་པ་བཞིན་བྱུང་ནས་སྐེ་རགས་ཀྱི་མགོ་བསྡམས་ནས། བཟླས་པ་ལོ་གཉིས་བྱས་པས་རྟགས་ཅི་ཡང་མ་བྱུང་ནས་སྦྱིན་སྲེག་ཆེན་མོ་བྱས་པས་སྡིག་པ་དག་པའི་རྟགས་རྣམས་བྱུང་ན་ཡང་ཞལ་མ་མཐོང་བས། ལོ་ཕྱེད་དང་བཞི་སོང་བའི་ཉི་མ་ཕྱེད་ན་ཡི་མུག་ནས་བྲག་མགོ་གཅིག་ཏུ་སྐྱོ་སངས་ལ་ཕྱིན་པས་ནམ་མཁའ་ལ་འཇའ་ཚོན་ཁྲུག་ཁྲུག་འདུག་ནས། ངས་ལོ་ཕྱེད་བཞིར་སྐྱོ་ཚ་ཕོར་རེ་ཡང་མ་མྱོང་བར་བཟླས་པ་དྲག་པོ་བྱས་པས་རླུང་ལངས་ནས་འདུག་རྦབ་ཏུ་འཆོར་སྙམ་ནས་བྲག་གི་ཕུག་ཏུ་བཅར་བྱས་པ་དང་། མདུན་གྱི་ནམ་མཁའ་ལ་འཇའ་ཚོན་གྱི་དཀྱིལ་དུ་ཇོ་བོ་ཐུགས་རྗེ་ཆེན་པོ་གཙོ་འཁོར་གསུམ་པོ་འཛུམ་ཡེར་བཞུགས་ཀྱིན་འདུག་ནས། ཇོ་བོ་ཐུགས་རྗེ་རེ་ཆུང་ངས་ལོ་ཕྱེད་དང་བཞི་ཞག་རེ་ལ་སྐྱོ་ཚ་ཕོ་རེ་ཡང་མ་མྱོང་བ་ལ། དེ་བས་སྔ་བར་ཞལ་མི་སྟོན་པ་བྱས་པས། ཇོ་བོའི་ཞལ་ནས་ཁྱོད་ཀྱིས་སྒྲུབ་པ་བྱས་ནས་ཞག་གསུམ་ནས་ང་དང་འབྲལ་བ་གཅིག་ཀྱང་མེད་པ་ཡིན་ཏེ། ཁྱོད་རང་གི་ལས་ངན་མ་ཟད་པ་དང་། མཐོང་ན་དགའ་བའི་རེ་བས་བཀག་པ་ཡིན་གསུངས་ནས། དེའི་དུས་སུ། ཚད་མེད་ཡོངས་སུ་དག་པ་ཐུགས་རྗེའི་སྐུ། །ཆོས་ཉིད་རྣམ་དག་གངས་རི་སྟིམས་པ་འདྲ། །སྐྱོན་མེད་རིན་ཆེན་པདྨ་རྩེགས་པའི་སྟེང་། །གདུང་བ་ཀུན་སེལ་ཟླ་བ་རྒྱས་པའི་གདན། །རྡོ་རྗེ་དཀྱིལ་དཀྲུང་བཞུགས་ནས་བདུད་བཞི་མནན། །ཚད་མེད་འབྲས་བུ་ལོངས་སྤྱོད་རྫོགས་པའི་སྐུ། །ཞེས་པ་ལ་སོགས་པའི་གཙོ་འཁོར་གསུམ་པའི་བསྟོད་པ་བྱས་སོ། །དེ་ནས་སྔར་བསྙེན་པ་བསྐྱལ་བའི་བཅོམ་ལྡན་འདས་གཤིན་རྗེ་གཤེད་དམར་པོ་དེའི་ཞབས་གཡས་པ་ཐག་མའི་རི་ལ་སླེབས་པ། གཡོན་པ་སྐྱེར་སྒང་གི་རི་མནན་པ། ཕྱག་གཡས་འཁོར་ལོ་དང་གཡོན་པས་སྡིགས་མཛུབ་ཐུགས་ཀར་མཛད་པ། དབུ་སྐྲས་ནམ་མཁའི་ཁམས་ཁེངས་པ་གཅིག་གི་ཞལ་མཐོང་ངོ་། །དེ་ནས་ཁུ་བོའི་ཞལ་ནས་ཤོག་དང་གསུངས་ནས་ཕྱིན་པས། ཁྱོད་ཀྱིས་ཐུགས་རྗེ་ཆེན་པོ་དང་། གཤིན་རྗེ་གཤེད་ཀྱི་ཞལ་མཐོང་ནས་འདུག ད་ཁམས་པ་རྣམས་ལ་ཉན་རྒྱུ་མེད། ཐོས་པ་བྱེད་པ་བས་སྒྲུབ་པ་བྱེད་པ་ཁྱབ་ཆེ་བས། ད་ལྟ་ལ་སྟོད་ན་ཚ་རི་སྒོམ་པ་བྱ་བ། བླ་མ་རས་ཆུང་པའི་གདམས་ངག་ལ་མཁས་པའི་གྲུབ་ཐོབ་གཅིག་འདུག་ཟེར་བས། ཁྱོད་དེར་སོང་གསུངས་ནས་དར་ཡུག་དྲུག་དང་། གསེར་ཞོ་གང་གནང་ནས་གཙང་དུ་ཕྱིན་པས་ཉི་མ་ཕྱེད་ཙ་ན་ལ་ཁ་གཅིག་ཏུ་སླེབས་ནས་ངལ་གསོ་བས། ཉི་མ་དྲོ་ལ་སེར་ཕྲན་དྲག་པོ་གཅིག་བབས་ནས། ཉི་མ་དྲོ་ལ་སེར་བ་དྲག་པོ་གཉིས་སྟབས་སུ་ཚོགས་པ་འདི་འཚར་སྙམ་པ་གཅིག་བྱུང་བ་དང་། ག་རེ་འདི་ཐམས་ཅད་རང་གི་སེམས་སུ་འདུག་སེམས་སྐྱེ་མེད་ཆོས་སྐུར་འདུག་སྙམ་ནས་རང་སེམས་སྐྱེ་མེད་དུ་ལྷན་གྱིས་རྟོགས་པ་གཅིག་བྱུང་བས། ཕྱིས་ནས་ཀྱང་དེ་བས་ལྷག་པའི་བོགས་འདོན་རྒྱུ་མ་བྱུང་ངོ་། །དེ་ནས་ལ་སྟོད་དུ་བླ་མའི་བཞུགས་པ་རི་གཅིག་གི་ཆུ་འགྲམ་དུ་ཕྱིན་པ་དང་། ཉེ་ནས་ཆུ་ལེན་པ་དང་འཕྲད་པས། ང་ལ་ཕྱག་འཚལ་གྱིན་འདུག་ནས། ཁྱོད་ང་ལ་ཕྱག་འཚལ་བ་སུ་དང་ནོར་བྱས་པས། ཁོ་ན་རེ་ད་ནང་བླ་མའི་གསུངས་ནས། དེ་རིང་དབུས་ནས་གྲུབ་ཐོབ་གཅིག་ང་ལ་འཕྲད་དུ་ཡོང་བ་ཡོད་པས། དེ་ཐོངས་ཤིག་གསུང་བ་ཡིན། ད་ཁྱེད་དུ་འོང་བར་འདུག གཞན་སུ་དང་ཡང་མཇལ་གྱིན་མེད། ད་གཤེགས་ཟེར་ནས་བྲག་ལམ་གཅིག་ན་ཡར་ཕྱིན་ཏེ། བླ་མ་ལ་དར་ཁ་གང་ཕུལ་ནས་ང་ལ་རྒྱགས་ཟོང་ཙམ་མེད་པས། བླ་མ་རས་ཆུང་པའི་གདམས་པ་རྣམས་མྱུར་དུ་ཚར་བ་གཅིག་ཐུགས་ལ་འདོགས་པ་ཞུ་དགོས་བྱས་པས། བླ་མའི་ཞལ་འཛུམ་མཛད་ནས། ཁྱོད་ཀྱི་གསེར་དང་དར་ཡུག་དྲུག་པོ་དེ་ཟད་ཙ་ན་ངས་ཆོས་ཚར་བར་བྱས་ཡིན་གསུངས། ངས་བླ་མ་ལ་བརྫུན་དེ་ཀ་ལས་ཟེར་མ་མྱོང་། དེ་ནས་གསེར་དང་དར་བཙོངས་བདེ་མཆོག་ལྷ་བཅུ་གསུམ་མ་དང་། ཕག་མོ་ལྷ་བཅུ་གསུམ་མ་ལ་སོགས་པའི་དབང་ཞུས་ནས་ལོ་གཉིས་ལ་གདམས་པ་རྣམས་ཚར་བར་གནང་ངོ་། །དེ་ནས་འུ་ཡུག་ཏུ་བླ་མ་སྤེན་ཕུག་པ་ཆེན་པོ་བྱ་བ་ཇོ་བོ་རྗེའི་གསང་སྔགས་ཀྱི་བཀའ་བབས་པ་གཅིག་ཡོད་ཟེར་ནས། བླ་མ་སྤེན་ཕུག་པ་དང་མཇལ་ནས་བདེ་མཆོག་ལ་སོགས་པའི་དབང་མང་དུ་ཞུས། ལོ་ལྔའི་བར་དུ་ཇོ་བོའི་གདམས་པ་རྣམས་གནང་ནས། ཇོ་བོའི་ཌ་མ་རུ་དང་ཐུགས་དམ་གསུམ་གནང་ངོ་། །དེ་ནས་ཤངས་ལྷ་ཕུ་བ་བླ་མ་རྨོག་ཅོག་པ་བྱ་བ་སྒྱུ་ལུས་རྨི་ལམ་འབྱོངས་པ། འོད་གསལ་མངོན་དུ་གྱུར་པའི་གྲུབ་ཐོབ་ཆེན་པོ་གཅིག་བཞུགས་ཟེར་བ་ཐོས་ནས། བླ་མ་ལ་མཇལ་དུ་ཕྱིན་པས། ལམ་ཁར་ཕྱུག་པོ་གཅིག་གི་གསང་ལམ་གྱི་ན་བཟའ་གཅིག་བསྐུར། དེའི་དགོང་མོ་དེར་ཉལ་བས། མི་ནག་པོ་རས་ཀྱི་ཨང་ཀ་རག་གྱོན་པ་གཅིག་བྱུང་ན། ནངས་པར་ལ་ལ་ཟླ་བོ་བཙལ་ནས་དགྲ་མི་ཡོང་བ་ཡོད་ཀྱིས། ངས་ཁྱོད་ཀྱི་བྲན་བཞིན་ཉན་གྱིས་མི་སུ་ཐོད་ཐོད་ལ་མ་བྱིན་ཞིག་གསུངས་ནས། མི་སྣང་བར་གྱུར་ཏོ། །དེ་ནས་ནང་པར་ལ་ལ་ཟླ་བོ་མང་པོ་བྱུང་ནས། སྐྲུ་ལུང་སུ་བླ་མ་མཇལ་དུ་ཕྱིན་པས། བླ་མའི་ཞལ་ནས་མདང་མི་ནག་པོ་གཅིག་པུར་མ་བྱུང་ངམ་གསུངས། བྱུང་ལགས་བྱས་པས་དེ་མགོན་པོ་ཡིན། ཁྱོད་ཀྱི་བྲན་བཞིན་དུ་ཉན་པ་འོང་བ་འདུག་གསུངས་སོ། །དེ་ནས་མཚོན་ཆ་ཅན་གྱི་དབང་བསྐུར་མཛད་ནས་སྔོན་འགྲོ་དང་ཐབས་ལམ་གྱི་འཁྲིད་ཚར་བ་དང་། བླ་མའི་ཞལ་ནས་ཡེ་ཤེས་ཀྱི་མཁའ་འགྲོ་མ་ནི་གུ་མའི་ཆོས་དྲུག་འདི་ཆིག་རྒྱུད་ཡིན་པས། འདི་མ་ལུས་པ་གཅིག་ཁྱོད་ལ་སྟེར་དགོས། འདི་ལ་སྤྱིའི་དབང་བསྐུར་གཅིག་དང་སྒེར་གྱི་དབང་བསྐུར་རེ་ཡོད་པས། མིས་མ་ཚོར་བ་རེ་བྱེད་དགོས་གསུངས་ནས། དང་པོ་ཐབས་ལམ་གྱི་དབང་བསྐུར་ནས། མེ་རྒོད་གཏུམ་མོའི་འཁྲིད་རྐྱང་པས། ཞག་བདུན་ནས་རེས་ཐུབ་པ་བྱུང་བ་དང་། ད་སྤྱིའི་དབང་བསྐུར་བྱེད་དགོས་གསུངས་ནས། ནམ་ཕྱེད་ན་དབང་བསྐུར་བའི་དུས་སུ། བདེ་མཆོག་དང་མཁའ་འགྲོ་མ་ནི་གུ་མའི་ཞལ་མཐོང་། ཡང་སང་དགོང་སྒྱུ་ལུས་ཀྱི་དབང་བསྐུར་ནས་འཁྲིད་བསྐྱངས་པས་སྒྱུ་མའི་ཉམས་བཟང་པོ་བྱུང་ནས་སྣང་བའི་བདེན་འཛིན་ཐམས་ཅད་ཞིག་ནས་སོང་ངོ་། །དེ་ནས་ཟླ་བ་བཅུ་གཅིག་ནས་རྨི་ལམ་གྱི་དབང་སྐུར་ནས། རྨི་ལམ་བཟུང་བས་ཟིན་པ་དང་། སྦྱོང་སྤེལ་ཤེས་པ་དུས་གཅིག་བྱུང་ནས། བླ་མའི་ཞལ་ནས། དབང་པོ་རབ་ཏུ་གྱུར་པ་ལ། །ཟིན་དང་སྦྱོང་སྤེལ་མཉམ་དུ་འོང་། །བྱ་བ་ཡིན་གསུངས་ནས་ང་ལ་བསྟོད་ར་མང་དུ་མཛད་དོ། །དེ་ནས་རྨི་ལམ་གྱི་སྟོབས་ཆེན་པོ་བྱུང་བ་དང་། བླ་མའི་ཞལ་ནས་ངའི་ཉེ་གནས་དེ་ཚོང་འདུས་སུ་ཇ་འདོན་དུ་སོང་བ་ཡིན་ཏེ། ད་རུང་མ་བྱུང་། ཁོ་ལ་དགྲ་བྱུང་བ་ཡིན་ནམ། དོ་ནུབ་རྨི་ལམ་ཟུང་ལ་ལྟོས་ཤིག་གསུངས་ནས་ནམ་ཕྱེད་ཚུན་ལ་གསོལ་བ་བཏབ། ཐོ་རངས་རྨི་ལམ་བཟུང་ནས་ཕྱིན་པས། ཁོ་ཚོང་འདུས་ནས་ཉིན་གཅིག་འོངས་པའི་ས་ནས་ཇ་སིགས་མགོ་ཆག་གཅིག་ལ་སྔས་གཏད་ནས་འདུག ཇ་སིགས་དེའི་ནང་ན་རེ་བས་བཏུམས་པ་གཅིག་ཀྱང་འདུག་ནས། ནངས་པར་བླ་མའི་སྤྱན་སྔར་ཕྱིན་ཏེ། ཉེ་གནས་ཀྱིས་ཇ་ལོན་ནས་ཇ་སིགས་ཀྱི་ནང་ན་རེ་བས་བཏུམས་པ་གཅིག་ཀྱང་གདའ་ཞུས་པས། བླ་མའི་ཞལ་ནས་རེ་བས་བཏུམས་པ་དེ་ཅི་རུ་གདའ་གསུངས། དེ་མ་ཤེས་ཞུས་པས། ཏིང་ཆུ་གཅིག་རེ་བས་བཏུམས་ནས་འདུག་པ། ད་རུང་བོང་བུ་ཨ་མ་རང་རྒན་པར་འདུག་སྒོམས་གསུང་ངོ་། །དེ་ནས་ཟླ་བ་བདུན་མཚམས་བྱས་ནས་རྨི་ལམ་གྱི་འདུན་པ་རྩེ་གཅིག་ཏུ་བཏང་བས་ཉིན་པར་སྒྱུ་མའི་རྟོག་པ་རང་ཤར་དུ་བྱུང་། མཚན་མོ་རྨི་ལམ་གཟུང་ནས་ཨུ་རྒྱན་དུ་ཕྱིན་ཏེ། སློབ་དཔོན་ལྭ་ཝ་པ་ལ་ཆིག་བསྡུས་ཞུས། ཡང་མཁའ་འགྲོ་མ་སེང་གེའི་གདོང་པ་ཅན་ལ་དེ་ཉིད་གསུམ་གྱི་རྫོགས་རིམ་དང་། རྩ་ཁ་བཅུ་པའི་གདམས་པ་ཞུས། ཡང་རྨི་ལམ་བཟུང་ནས་རྒྱ་གར་ལྷོ་ཕྱོགས་སུ་སློབ་དཔོན་ཕྱོགས་ཀྱི་གོ་ཆ་ལ་ཕྱི་ནང་གསང་གསུམ་གྱི་རྟེན་འབྲེལ་ཞུས། ཡང་པོ་ཏ་ལར་ཕྱིན་ནས་སྒྲོལ་མ་གཙོ་འཁོར་གསུམ་པའི་ཞལ་མཐོང་ནས་གསོལ་བ་བཏབ་པས། སྒྲོལ་མའི་ཞལ་ནས། སྒྱུ་ལུས་བདེན་མེད་གནས་ཡིན་ཨ་འཐས་ཤིག །རྨི་ལམ་འདུན་པའི་གནད་ཡིན་ལམ་དུ་ཁྱེར། །འོད་གསལ་མོས་གུས་གནད་ཡིན་གསོལ་བ་ཐོབ། །གཞན་ཕན་སྙིང་རྗེའི་གནད་ཡིན་ཕྱོགས་འཛིན་སྤོངས། །བྱ་བ་ལ་སོགས་པའི་ཆོས་གསུངས་སོ། །དེ་ནས་བླ་མ་ལྷ་རྗེའི་མཆོད་པའི་དུས་སུ། ལྷ་བཞི་བདག་བསྐྱེད་དང་མདུན་བསྐྱེད་གཉིས་ཀྱིས་དབང་བསྐུར་བྱས་ནས། ཞག་ཉི་ཤུ་རྩ་གཅིག་སྒྲུབ་པས་སྤྱི་བོའི་སྟེང་ན་ཉིན་མཚན་མེད་པར་བཞུགས་པ་ཞག་བདུན་དུ་ཞལ་མཐོང་བས། བླ་མའི་ཞལ་ནས། ད་ནི་ཡི་དམ་ནི་རྒྱུན་ཆད་མེད་པར་ཞལ་མཐོང་ནས་འདུག རྨི་ལམ་གྱི་སྟོབས་ནི་ཆེན་པོ་བྱུང་ནས་འདུག་པས། ད་མཚོན་ཆ་ཅན་གྱི་གྲྭ་པ་མང་པོ་ཆོས་སྒོ་འབྱེད་པ་བྱེད་དགོས། ཁྱོད་ལ་མོས་པར་འདུག་གསུང་ངོ་། །དེ་ནས་དབྱར་གཅིག་ཆོས་སྒོ་ཕྱེ་སྟེ། ཐུགས་རྗེ་ཆེན་པོའི་སྒྲུབ་ཐབས་བཤད་པས། དགེ་སྦྱོར་གྱི་སྟོབས་ཀྱང་ཆུང་དུ་སོང་། འདུ་འཛིས་གཡེངས་པས་སོ་ཡང་མ་སོད་པར་བྱུང་ནས་ཆོས་སྒོ་འབྱེད་པ་དེ་བཤོལ་ཏེ། མཚམས་དམ་པོ་བཅད་ནས་བསྒོམས་ཀྱང་། དགེ་སྦྱོར་དེ་ཡུན་རིང་པོར་སོར་ཆུད་དུ་མ་བཏུབ་པས། ད་དག་པའི་ས་གསུམ་ལ་མ་སླེབ་པར་མི་ཟས་དང་གཞན་དོན་གཅིག་ཀྱང་བྱར་མི་བཏུབ་པ་འདུག་སྙམ་པ་བྱུང་བ་དང་། ཐུགས་རྗེ་ཆེན་པོ་བྱོན་ནས། འདུ་འཛི་གཡེང་བ་བདུད་ཀྱི་བར་ཆད་ཡིན། །ཆགས་སྡང་སྣ་ཚོགས་གྲོགས་སུ་མི་འཆར་བས། །རྐྱེན་ངན་དབེན་པའི་དགོན་པ་རྟག་ཏུ་བསྟེན། །ཚེ་ལ་ལོང་མེད་འཆི་བ་བསམ་པར་རིགས། །ཞེས་སོ། །དེ་ནས་དགེ་སྦྱོར་སོར་ཆུད་པ་དང་། ཚེས་བཅོ་ལྔའི་ཉི་མ་ཤར་མ་ཐག་ལ། དགེས་རྡོར་མཚོན་ཆ་ཅན་གྱི་དཀྱིལ་འཁོར་སྐུ་རི་བོ་ཙམ་ཡོད་པ་ཞིག་ཞལ་མཐོང་། དེའི་ཉི་ཤུ་གཉིས་ལ་རྨི་ལམ་བཟུང་ནས། དཔལ་ལྡན་འབྲས་སྤུངས་སུ་ཕྱིན་པས་རྒྱུད་སྡེ་ལྔའི་ལྷ་ཚོགས་རྣམས་ཀྱི་ཞལ་མཐོང་། ཐམས་ཅད་ཀྱིས་མགྲིན་གཅིག་ཏུ་འདི་སྐད་གསུངས་སོ། །དབང་བཞི་མ་རྫོགས་སྨིན་པར་ག་ལ་ནུས། །དབྱེར་མེད་བསྐྱེད་རྫོགས་མ་སྒོམས་གྲོལ་མི་སྲིད། །ཐོབ་འདོད་རེ་བས་འབྲས་བུ་མི་འབྱིན་པས། །རང་ཤར་རང་གྲོལ་སྐུ་གསུམ་དབྱེར་མེད་ལྟོས། །ཞེས་ལན་གསུམ་གསུངས་པས། ཅིར་སྣང་ཐམས་ཅད་བསྐྱེད་རྫོགས་དབྱེར་མེད་དུ་རྟོགས་སོ། །དེ་ནས་མཚམས་བཀྲོལ་བ་དང་། ནུབ་གཅིག་གི་རྨི་ལམ་ན་ཡི་གེ་ཨ་གཅིག་གིས་བསུས་པ་ཕར་ཐལ་ཚུལ་ཐལ་དུ་ཕུག་པས་ཟུག་རྔུ་ཆེན་པོ་བྱུང་། ཡང་ལྕི་བ་དང་རེང་བུ་དབང་མེད་དུ་བཟའ་དགོས་པ་གཅིག་རྨིས་པ་དང་། ནངས་པར་བླ་མའི་གསུང་མ་ཆོགས་པར་ཕྱུག་པོ་གཅིག་གི་བསྙེན་བཀུར་ལ་ཕྱིན་པས་དེའི་དགོང་མོ་ལུས་བཤགས་གཏུབ་བྱེད་པ་བཞིན་ན་ནས། སྨན་དང་རིམ་འགྲོ་གང་གིས་ཀྱང་མ་ཕན་པར་ཤི་ལ་ཐུག་པ་དང་། ཐོ་རངས་ཀ་སྒྲོལ་མ་དཀར་མོ་བྱོན་ནས། ཁྱེད་ཀྱི་ནད་འདི་སྐུ་བླུད་བཟོས་པས་ལན་པ་ཡིན། ད་གཞན་ཅིས་ཀྱང་མི་དྲག་པས་བྲུལ་གཏོར་ཐོང་ཞིག དེས་དམྱལ་བའི་ལས་ལས་ཐར་ཞིང་། ནད་ལས་དགྲོལ་བར་འགྱུར་རོ། །གསུངས་ནས་བྲུལ་གཏོར་བཏང་བས་ནད་དྲག་པོ་དེ་སོས་སོ། །དེ་ནས་བྲུལ་གཏོར་འདི་ཁོ་ན་ལ་ཡིད་ཆེས་ཤིང་མོས་པར་བྱུང་ངོ་། །དེ་ནས་བླ་མ་ལ་རྒྱུད་སྡེ་ལྔའི་དབང་ཞུས་ནས། དགེས་རྡོར་དང་། དགྲ་ནག་དང་། འཇིགས་བྱེད་དང་། རྒྱུ་སྡེ་ལྔའི་སྒྲུབ་ཐབས་དང་། གདམས་པ་རྣམས་མ་ལུས་པར་ཞུས་ནས། ད་ནི་ཤེས་བྱའི་སྒྲིབ་པ་མ་དག་བར་དུ་སྒྲུབ་པ་རང་གཅིག་པུ་བྱ་དགོས་སྙམ་ཙ་ན། ཉིན་གཅིག་རྟ་པ་སུམ་བརྒྱ་ཙམ་བྱུང་ནས་ཨ་ཁུ་འབལ་ཚད་མ་བ་གྲོངས་པས་གདན་ས་ལ་ཡོང་དགོས་ཟེར་ནས་བྱུང་བ་ལ། ང་མི་འགྲོ་ཁྱེད་རང་རྣམས་གདན་ས་གཞན་ལ་ཚོལ། ང་མ་ཤི་རིང་ལ་སྒྲུབ་པ་བྱེད་པ་ཡིན་བྱས་པས། བླ་མའི་དམ་ཚིག་ལ་སྦྲེལ་ནས་ཨ་ཁུའི་གདན་ས་གྱིས། དགེ་སྦྱོར་འཕེལ་བར་ཡོང་གིས་ཡེ་ཤེས་ཀྱི་མགོན་པོ་ཕྱག་དྲུག་པ་བྲན་བཞིན་ཉན་པའི་བཀའ་བསྒོ་བྱ། བུ་འདི་རུ་མ་སྡོད་དབུས་སུ་སོང་། མགོན་པོ་འདི་བྲན་བཞིན་ཉན་པ་གཅིག་འོང་བ་འདུག་གིས་གསུངས་ནས། དེ་དུས་སུ་སྐྱེར་སྒང་དུ་འོངས་བཞིན་ནས་སྐུ་འབུམ་བརྩིགས་ནས་གདན་ས་བྱས། ད་དགོན་པ་འདི་ལ་ལྕགས་རི་གཅིག་བྱ་དགོས་བསམ་པས། གར་དགོས་སུ་རྡོ་སྤུངས་ནས་བྱུང་བ་དང་། རྨངས་བཏིང་པས་ཡུལ་པས་བཅག་ནས་དེ་ལ་ང་མ་དགའ་བ་གཅིག་བྱུང་སྟེ། བླ་མའི་ཞལ་ནས་ཆོས་སྐྱོང་བྲན་བཞིན་དུ་ཉན་པ་གཅིག་འོང་བ་འདུག་གསུང་བ་ཡིན་ཏེ། ད་ལྕགས་རི་ཡང་དོན་མེད་པར་ཁོང་གིས་བཅག་ནས་མེད་དོ་བྱ་བ་གཅིག་ཁར་ཤོར་བས། དེའི་དགོང་མོ་ལྕགས་རི་བཅག་པའི་མི་ཚང་མང་པོ་གཅིག་ཤི་ནས། ནངས་པར་བབས་བྱས་ནས་ང་ཡང་འགྱོད་པས་བདུན་ཚིགས་བྱས་སོ། །དེ་ནས་ད་ནི་འདུ་འཛིས་གཡེངས་ནས་འགྲོ་བར་འདུག་སྙམ་ནས། ཁུ་བོའི་ཟླ་མཆོད་མ་གཏོགས་པ་མཚམས་དམ་པོ་བྱས་ཏེ། གཉིད་ཙམ་ཡང་མ་ལོག་པར་དགོང་མོ་ས་རུབ་ནས་ནང་ནམ་མ་ལངས་བར་ལ་སྐུ་འབུམ་ལ་སྐོར་བ་བྱས། ཉིན་པར་མལ་ས་ནས་མ་གཡོས་པར་དགེ་སྦྱོར་རྩེ་གཅིག་དུ་བྱས་པས། རྨི་ལམ་འོད་གསལ་གྱི་སྟོབས་ཆེན་པོ་བྱུང་ནས། ནུབ་གཅིག་རྨི་ལམ་བཟུང་ནས་མཆོད་རྟེན་དཔལ་ཡོན་ཅན་དུ་ལྟར་ཕྱིན་པས། རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་ན། ཤེལ་གྱི་མཆོད་རྟེན་སངས་རྒྱས་ཀྱི་རིང་བསྲེལ་མ་ག་ཏའི་ཁལ་གཅིག་བྲེ་བདུན་བཞུགས་པའི་འོད་ཟེར་སྣ་ལྔ་ཕྱོགས་བཅུར་འཕྲོ་བ། འོད་ཟེར་གྱི་སྣ་ལ་མཆོད་པའི་ལྷ་མོ་དཔག་ཏུ་མེད་པས་མཆོད་པ་འབུལ་བ། གཞལ་ཡས་ཁང་གི་ནང་ཐམས་ཅད་རྒྱུད་སྡེ་ལྔའི་ལྷ་ཚོགས་མང་པོ་རིམ་པ་བཞིན་དུ་བཞུགས་པ། དེའི་ཕྱི་རོལ་ལ་ལྷ་དང་། ཀླུ་དང་། གནོད་སྦྱིན་དང་དྲི་ཟའི་ཚོགས་ཀྱི་མཆོད་པ་འབུལ་བ། དེ་ལྟ་བུ་གཅིག་འདུག་ནས། ངས་ཀྱང་སྐད་ཅིག་ལ་ཕྱི་ནང་གསང་བའི་མཆོད་པ་དཔག་ཏུ་མེད་པ་སྤྲུལ་ནས་ཕུལ་བ་དང་། ཌཱ་ཀི་མའི་ཚོགས་ཐམས་ཅད་མགྲིན་གཅིག་ཏུ་རིགས་ཀྱི་བུ་དེ་ལྟ་བུའི་པུ་ཙ་ནི་ཨེ་མ་ཧོཿ ཞེས་ལན་གསུམ་གསུངས་པས། གསང་སྔགས་ཀྱི་ལྷ་ཚོགས་ཐམས་ཅད་ཀྱི་ཐུགས་ཀ་ནས་འོད་ཟེར་བྱུང་ནས། རིགས་ཀྱི་བུ་ཚུར་ཤོག་དབང་བསྐུར་བར་བྱའོ་གསུངས་ནས། དབང་བཞི་རྫོགས་པར་བསྐུར་བ་དང་། ལྷ་དང་དབང་བསྐུར་བ་དང་། བདག་དང་མཆོད་པའི་ལྷ་ཚོགས་ཐམས་ཅད་ཀྱང་སྐྱེ་འགག་དང་བྲལ་བའི་ཟུང་འཇུག་ཕྱག་རྒྱ་ཆེན་པོར་རྟོགས་ནས། རིན་ཆེན་བརྩེགས་པའི་གཞལ་ཡས་ཁང་། རྟེན་ཡོངས་སུ་དག་པའི་མཆོད་རྟེན་ལ། རྒྱལ་བ་བདུན་གྱི་མཆོད་རྟེན་བཞུགས། ཡིད་ཀྱིས་སྤྲུལ་པའི་མཆོད་པ་ཕུལ། དེ་ཡང་དམིགས་མེད་སྒྱུ་མའི་ཉམས། ཟུང་འཇུག་ཕྱག་རྒྱ་ཆེན་པོར་རྟོགས། ཞེས་པ་ལ་སོགས་པའི་མགུར་བཞེས་སོ། །ཡང་རྨི་ལམ་བཟུང་ནས་པོ་ཏ་ལར་ཕྱིན་པས་རིན་པོ་ཆེ་ལས་གྲུབ་པའི་མཆོད་རྟེན་ལྟ་བུའི་སྟེང་ན་ཐུགས་རྗེ་ཆེན་པོ་གཙོ་འཁོར་གསུམ་པོ་རིན་པོ་ཆེའི་རྒྱན་སྣ་ཚོགས་པས་བརྒྱན་པ། འོད་ཀྱི་རང་བཞིན་དུ་བཞུགས་ནས་འདུག ཁྲི་འཕང་རྣམས་ལ་ཁ་སར་པ་ཎི་བྱིས་པ་ལོ་བརྒྱད་པའི་ན་ཚོད་ལྟར་བཞུགས་ནས། ཆོས་ཀྱི་ཞུ་བ་པོའི་ཚུལ་དུ་མཛད་དེ། ལྷ་ཀླུ་གནོད་སྦྱིན་དྲི་ཟ་རྣམས། །སྐྱོན་བྲལ་སྙིང་རྗེ་ཆེན་པོའི་སྐུ། །ཐེག་ཆེན་ཆོས་རྣམས་སྟོན་པར་འགྱུར། །གང་མོས་དོན་རྣམས་དྲི་བར་བྱས་སོ། །ཞེས་གསུངས་པ་དང་། རི་རབ་ཀྱི་གོང་ནས་པདྨའི་སྡོང་བུ་ལ་ལྷ་ཀླུ་གནོད་སྦྱིན་དྲི་ཟའི་ཚོགས་ཐམས་ཅད་མཆོད་པ་དཔག་ཏུ་མེད་པ་ཐོགས་ནས་འཁོད་དེ། རང་རང་གི་སྐད་ཀྱིས་ཁ་སར་པ་ཎི་ལ་ཞུས། ཁ་སར་པ་ཎིས་གཙོ་འཁོར་གསུམ་པོ་ལ་ཞུས་པ་དང་། ཐུགས་རྗེ་ཆེན་པོས་རང་རང་གི་སྐད་དུ། སྐྱེ་གནས་སྦྱངས་བ་དང་གསང་སྒྲུབ་གསུངས་སོ། །དེ་ནས་གཙོ་འཁོར་གསུམ་པོ་བཅུ་གཅིག་ཞལ་དུ་གྱུར་ནས། དེའི་གནས་གསུམ་ནས་འོད་ཟེར་བྱུང་ནས་བདག་གི་གནས་གསུམ་དུ་ཕོག་པ་དང་། བདག་ཀྱང་ཐུགས་རྗེ་ཆེན་པོའི་སྐུར་གྱུར་ནས་བཅུ་གཅིག་ཞལ་གྱི་དུག་གསུམ་སྦྱང་བའི་གདམས་ངག་དང་། གཟུངས་རིངས་ཀྱི་བཟླས་ཐབས་རྣམས་གསུངས་ནས། དུས་དེར་བཅུ་གཅིག་ཞལ་གྱི་བསྟོད་པ་དེ་མཛད་དོ། །དེའི་ནངས་པར་ཀྱང་ཇི་ལྟ་བ་བཞིན་མཐོང་ནས་ལུང་བསྟན་ཏེ། པོ་ཏ་ལའི་གཟུགས་བཞེངས་ཤིག དེ་མཐོང་བ་ཐམས་ཅད་ངན་སོང་ལས་ཐར་ནས་མཐར་ཐུག་ཐུགས་རྗེ་ཆེན་པོའི་གོ་འཕང་ཐོབ་པར་འགྱུར་རོ། །གསུངས་སོ། །ཡང་ནུབ་གཅིག་མདོ་བོ་ན་བླ་མ་ལྷོ་པ་བདེ་མཆོག་གི་དབང་སྐུར་བྱེད་ཅིང་ཡོད་ཟེར་བས་རྨི་ལམ་བཟུང་ནས་ལྟར་ཕྱིན་པས། བླ་མ་ལྷོ་པ་དེ་ཧེ་རུ་ཀ་ཞལ་བཞི་ཕྱག་བཅུ་གཉིས་པར་གྱུར་ནས་བུམ་པ་བཟུང་སྟེ་སློབ་མ་ལ་བདེ་མཆོག་དངོས་ཀྱི་དབང་བསྐུར་བར་འདུག་ནས། ད་ལྟ་བོད་ན་བདེ་མཆོག་དངོས་ཀྱི་དབང་བསྐུར་བ་བླ་མ་ལྷོ་པ་ལས་མི་འདུག་གོ །ཡང་དུང་རུང་སྒང་པ་དབང་སྐུར་བྱེད་ཅིང་ཡོད་ཟེར་བས་དངོས་གཞིའི་སྲོད་ལ་རྨི་ལམ་བཟུང་ནས་བལྟས་པས། གཞི་དེའི་ཀླུ་སྲིན་མོ་གཅིག་གིས་གཏོར་མ་ཟོས་རང་བྱུང་གི་ཁྲག་སྙིང་ཁར་བྱུགས་པས། སློབ་མ་ཐམས་ཅད་འཐབས་ནས་རྨ་ཞར་མང་པོ་བྱུང་བས། ནངས་པར་དུང་རུང་སྒང་པ་ནམ་ལངས་མ་ཐག་ངའི་ཙར་བྱུང་བ་ལ། དགེ་བཤེས་དབང་སྐུར་ཉེས་སམ་བྱས་པས། མདང་འཐབ་མོ་བྱུང་ལགས་ཟེར། གཏོར་མ་མི་ཐུབ་པར་དབང་སྐུར་བྱེད་པས་གང་ན་འོང་། ཁྱེད་རང་གི་ཀླུ་སྲིན་མོ་དེས་བར་ཆད་བྱེད་ཅིང་འདུག་པ་ཡིན། ད་ངས་རྟེན་འབྲེལ་གཅིག་བྱས་པས་ཚེ་སྲིང་གིས་བྱས་ནས། མར་མེ་སྦར་བ་གཅིག་ཁོ་ལ་གཏད་ནས་འདི་ཁྱེར་ལ་ཤངས་ཀྱི་དགོན་པར་ཁྱེར་ལ་བཤགས་པ་གྱིས་ཤིག་བྱས་ཙ་ན། ལམ་ཁར་ཇ་འཐུང་གིན་བསྡད་པས་མར་མེ་ལམ་དུ་ཟད་ནས་ཁོང་གིས་ཡར་སླེབ་མ་ཐག་བཤགས་པ་བྱ་ལོང་མེད་པར་ཁྲག་བསྐྱུགས་ནས་ཤི་འདུག་པས། དབང་སྐུར་དུས་སུ་བགེགས་བསྐྲད་པ་དང་། ཆོས་སྐྱོང་ལ་བཀའ་བསྒོ་བྱེད་པ་གལ་ཆེ་བར་འདུག་གོ །དེ་ནས་དགོང་མོ་གཅིག་འབུམ་པ་ལ་སྐོར་བ་བྱེད་ཀྱིན་ཡོད་པའི་དུས་སུ། ནམ་མཁའ་ལས་འོད་ཆེན་པོ་བྱུང་ནས་བལྟས་པས། དྲང་སྲོང་ར་ཧུ་ལ་མགོ་དགུ་པ། ལག་ན་མདའ་གཞུ་ཐོགས་པ། མགོ་བོ་དང་ལུས་པོ་ཐམས་ཅད་མིག་གིས་ཁེངས་པ། ཁ་ནས་ཀློག་འཁྱུག་པ། སྐུ་མདོག་དུད་དཀར་ཡོད་པ། ལྷ་མ་སྲིན་སྡེ་བརྒྱད་ཀྱིས་བསྐོར་བ། ནམ་མཁའ་ཁེངས་པ། སྐུ་ཤིན་ཏུ་ཆེ་བ། འཇིགས་པ་གཅིག་མཐོང་ནས། ཇོ་བོ་དཀོན་མཆོག་གསུམ་པོ་སེམས་ཅན་ཐམས་ཅད་དྲང་སྲོང་གི་འཇིགས་པ་ལས་བསྐྱབ་ཏུ་གསོལ་བྱས་པ་དང་། ར་ཧུ་ལའི་གཡོན་ཕྱོགས་སུ་ལྷ་མོ་དཀར་མོ་བྱོན་པ། །བུ་ཁྱོད་རང་གི་སེམས་ལ་ལྟོས། །འཇིགས་པ་རང་སེམས་བདུད་དུ་བབས། །ལུས་ཀྱི་གཅེས་འཛིན་གཏན་ནས་སྤོངས། །སྣང་སྟོང་སྒྱུ་མའི་གཟུགས་བརྙན་ལ། །ཅི་ཕྱིར་འཇིགས་དང་སྐྲག་པར་བྱེད། །གཞན་ཡང་གསོལ་བ་འདེབས་པ་དེ། །ལེགས་པར་བསྟན་གྱིས་གུས་པས་ཉོན། །ཙནྡན་གོར་ཤི་ཤའི་ཚལ་པ་ལ། དེ་བཞིན་གཤེགས་པ་ཀླུ་དབང་གི་རྒྱལ་པོ་ལ་ཕྱག་འཚལ་ལོ། །ལ་སོགས་པ་དེ་བཞིན་གཤེགས་པ་བཞིའི་མཚན་བྲིས་ནས་ལུས་ལ་བཏགས་ན་དྲང་སྲོང་གི་འཇིགས་པ་ལས་ཐར་བར་འགྱུར་རོ་གསུངས་ནས་མི་སྣང་བར་གྱུར་ཏོ། །དེ་ནས་ཟླ་བ་གཅིག་ན་ཏི་སི་ནས་རི་པ་སུམ་བརྒྱ་ཙམ་བྱུང་ནས། །ཆོས་རྗེ་གྲོངས་ཟེར་ནས་འོངས་པ་ཡིན་ཏེ། ལ་ལ་ན་རེ་མ་གྲོངས་སམ་ཟེར་བས། དོ་ནུབ་རྨི་ལམ་བཟུང་ལ་གཟིགས་པར་ཞུ་ཟེར་བས། ད་ལྟ་བླ་ཡེ་ན་ཆོས་བཤད་ཀྱིན་འདུག་བྱས་པས། ཁོང་རྣམས་ལྐོག་ཤུབ་བྱེད་ཅིང་འདུག འདི་གྲུབ་ཐོབ་ཡིན་ཉེན་ཡོད། རྟོགས་ལྡན་དུ་མི་འདུག སྔགས་འདི་ཙམ་འདྲེན་གྱི་འདུག ད་རེས་ཁོང་གི་མངོན་ཤེས་འདི་ཐོག་ཏུ་ཕེབས་ན། རང་རེ་ཐུགས་རྗེ་ཆེན་པོ་ཞུ་དགོས་ཟེར་གྱིན་འདུག དེ་ནས་ངས་རྩ་གང་ཡིན། འདུད་པ་གང་ཡིན། གྲོལ་བ་གང་ཡིན། གྲོལ་བའི་དགོས་པ་གང་ཡིན། ཙན་དན་གོར་ཤི་ཤ་གཅིག་ཀྱང་བསྐུར་བར་ཞུ་བྱས་ནས། རི་པ་རྣམས་ལ་ཡི་གེ་བསྐུར་བས། བླ་མ་འབྲི་གུང་པས་གཡུ་ཁང་དུ་དབུ་ཆེ་རྣམས་བསགས་ནས། ཡི་གེ་འདི་ལ་ལན་ཇི་ལྟར་བསྐུར་བྱས་པས། མ་མཐུན་ཏེ། བླ་མ་རང་གིས་རྩ་ཉོན་མོངས་པ། འདུད་པ་དུག་གསུམ་གྱི་རྟོག་པ། གྲོལ་བ་ཉོན་མོངས་པ་ལས་གྲོལ་པ། དགོས་པ་དོན་གཉིས་མཐར་ཕྱིན་པའོ། །བྱ་བ་དང་ཙན་དན་དང་། ཟི་བོལ་དང་། གོས་ཆེན་མང་པོ་བསྐུར་ནས་བྱུང་ངོ་། །དེ་ནས་བླ་མ་ལ་སོགས་པ་དང་། རི་པ་མང་པོས་ཐུགས་རྗེ་ཆེན་པོ་ཞུས་ནས། ཁོང་རྣམས་ཀྱི་ཚེ་སྟོད་སྨད་ལ་ཇི་ལྟར་བྱུང་བ་དང་། མ་འོངས་པ་རྣམས་བཤད་དེ། ཐུགས་རྗེ་ཆེན་པོ་ལོ་གསུམ་བསྒྲུབ་པར་ཁས་བླངས་སོ། །དེའི་རྗེས་ལ་འགའ་དང་། རྒྱའི་རྒྱལ་པོས་གཟུངས་ཆུས་ཕན་ཐོགས་པའི་འབུལ་བ་ཡིན་ཟེར་ནས་དངུལ་བྲེ་དང་། དར་ཟབ་དང་གསེར་མང་པོ་གཞུང་འགྲོན་པ་ལ་བསྐུར་ནས་བྱུང་བས། དངོས་པོ་དག་པ་ཅི་བྱུང་ཡང་བླ་མ་ལ་དངོས་ནས་བསགས་པས། གཡུ་སུམ་ཅུ། སྣམ་བུ་སྟོང་། འབྲི་གཞོན་སུམ་ཅུ་སོ་དགུ རྟ་བཅུ་གསུམ། སྣག་ཚའི་བཀའ་འགྱུར་རོ་ཅོག་གཅིག གསེར་གྱི་ཉི་ཁྲི་གཅིག ཇ་སིགས་དང་བེར་ཐུལ་དང་། དཀར་ཡོལ་ལ་སོགས་པའི་དངོས་པོ་ཅི་ཡོད་ཐམས་ཅད་བླ་མའི་ཕྱག་ཏུ་བཏང་དགོས་སྙམ་ནས་འབུལ་བ་སྐྱེལ་རོགས་བཙལ་བས། སྐྱེར་སྒང་པའི་གྲྭ་པ་རྙིང་པ་རྣམས་འཚོགས་ནས། འབལ་ཐམས་ཅད་མཁྱེན་པའི་གདན་ས་ནས་གཞན་དུ་འབུལ་བ་སྐྱེལ་བ་མི་འཐད་པས། རང་རེ་ཐམས་ཅད་འབུལ་བ་སྐྱེལ་བའི་རོགས་མི་བྱེད་ཟེར་ནས་གྲོས་བྱས་པས། ཤངས་པ་ན་རེ་ཁོང་རྣམས་ཁྲིམས་བྱས་ནས་འབུལ་བ་སྐྱེལ་རོགས་མི་ཉན་པར་སྣང་བས། ཅི་འཐད་པ་ཡིན་ཟེར་བ་ལ། ངས་དཀོན་མཆོག་ལ་གསོལ་བ་བཏབ་པ་ཡིན་ཏེ། འོ་ན་ཡང་ཆོས་སྐྱོང་རང་གིས་བསྒྲུབ་པ་མིན་ནམ་བྱས་པ་དང་། ཉི་མ་ཕྱེད་ཡོལ་བ་དང་། རལ་གུ་རོང་ཕྲུག་གྱོན་པ། སྐེ་རགས་དམར་པོའི་ཐོད་བཅིངས་པ། རྟ་ནག་པོ་བཞོན་པ་གཅིག་བྱུང་ནས། ཁྱེད་ལ་འབུལ་བ་སྐྱེལ་རོགས་མེད་ན། ཟླ་བོ་བཟང་པོ་འདུག་སྟེ་ཟེར་བས། གང་ན་འདུག་བྱས་པས། འཕན་ཡུལ་བའི་ཚོང་པ་མང་པོ་གཅིག་དོ་ནུབ་མོན་གྲྭར་འོང་བ་འདུག སང་ནུབ་སྒ་རུ་གནས་སུ་འོང་བར་འདུག་ཟེར་བས། སང་དགོང་གཞོན་ཚུལ་སྒ་རུ་གནས་སུ་ལྟར་བཏང་བས་འདུག རྟ་ནག་པོ་བཞོན་པའི་མི་བདུན་མཛོ་ཕོ་མོ་མང་པོ་རོལ་དུ་ཁྲིད་ནས་འདུག་ལ། ཁྱེད་རྣམས་གང་དུ་འགྲོ་བྱས་པས་ཤངས་སུ་འགྲོ་ཟེར་ནས། འོ་ན་ངེད་ཀྱི་འབུལ་བ་སྐྱེལ་རོགས་བྱེད་དགོས་པས། སྐྱེར་སྒང་དུ་འདེང་བྱས་པས། ངེད་རྣམས་སང་ཡོང་གིས་ཁྱེད་རང་གྲབས་གྱིས་ཟེར་ཙ་ན། ནངས་པར་ནམ་ལངས་པ་དང་མི་རྟ་རྣམས་བྱུང་ནས། ངེད་ཀྱི་མཛོ་འདི་རྣམས་ལ་ཁལ་ཁོལ། ཁྱེད་རང་གི་རྣམས་ལ་ཡང་ཁལ་ཁོལ། ངེད་ཀྱི་རྟ་འདི་ལ་བླ་མ་ཆིབས་ཤིག་ཟེར་ནས་རྟ་ནག་གཅིག་བཏང་བས། དེའི་དགོང་མོ་བ་ལུང་དགོན་པར་བསྡད་དོ། །དེ་ནས་ཁོང་རྣམས་ལ། ཤི་གུ་ལ་ཐག་ཉེ། འཇིགས་པ་ཆེ་བས་ཇི་ལྟར་བྱ་བྱས་པས། ཁྱེད་ཀྱི་ཆ་རྐྱེན་དེ་བས་ཆེ་བ་ངེད་ཀྱི་གྲོ་ཕད་འདི་ན་ཡོད་དེ། ངེད་ཀྱིས་སྐྱེལ་མ་ཐུབ་ནས་འོང་གིས་ཟེར་རོ། །དེ་ནས་ལྷ་ཕུར་དགོང་ཁ་སླེབ་ཙ་ན། ཁོང་རྣམས་ན་རེ་དོ་ནུབ་ཕྱིན་ན་ཀུ་ལུངས་སུ་སླེབ་པར་འདུག་སྟེ། དོ་ནུབ་མི་ཐོངས་ལ་འབུལ་བ་པུར་ཤོག་གྱིས། སང་སྔ་དྲོ་ལ་སླེབས་པར་ཡོང་གིས། ཁ་སང་ཁྱེད་ལ་འབུལ་བ་སྐྱེལ་རོགས་མི་འདུག་ཟེར་བས་བསུ་བར་འོངས་པ་ཡིན། དོ་ནུབ་དུར་ཁྲོད་མུན་པ་མི་ཟད་པ་བྱ་བ་ན། སློབ་དཔོན་དྷ་ན་སང་ཀྲི་ཏ་བྱ་བ་ཚོགས་འཁོར་བྱེད་པར་ཡོད་པས་ངེད་རྣམས་དེ་རུ་འགྲོ་ཟེར་ནས་རྡུལ་ཚུབ་དུ་གྱུར་ནས་མི་སྣང་བར་གྱུར་ཏོ། །དེ་ནས་ངས་ཤངས་ཆུང་ལ་སྐྱེལ་སྐྱེར་སྒང་པ་རྣམས་ལ་མ་ཤོད་ཅིག ཁོང་དཔོན་སློབ་འདྲེའི་ཁྲིད་པ་ཡིན་ཟེར་འོང་བྱས་སོ། །དེ་ནས་ནངས་པར་བླ་མའི་སྤྱན་སྔར་ཕྱིན་ཙ་ན། བླ་མའི་ཞལ་ནས་དབོན་སྟོན་སྐྱེར་སྒང་པ་ཆོས་ཚུལ་བཞིན་དུ་གྱིས་ཤིག་དང་། དཔའ་བོ་མཁའ་འགྲོ་བྲན་བཞིན་དུ་ཉན་པར་འདུག་བྱས་པ། ཁ་སང་བར་རི་རབ་ཀྱི་ཟོམ་ལ་གནས་པའི་མགོན་པོའི་འཁོར་རྣམས་ན་རེ། དབོན་སྟོན་ལ་འབུལ་བ་སྐྱེལ་རོགས་མི་འདུག་པས་བསུ་བར་འགྲོ་བ་ཡིན་ཟེར་ནས་སོང་བ་ཡིན་ཏེ་མ་བྱུང་དམ་གསུངས་ནས། དེར་བསུ་བར་བྱུང་ལགས། མདང་སློབ་དཔོན་དྷ་ན་སམ་ཀྲི་ཏ་དང་། དྷརྨ་ཀ་ཤི་ཀའི་ཚོགས་འཁོར་ལ་འགྲོ་ཟེར་མི་སྣང་བར་ཐལ་བྱས་སོ། །དེ་ནས་བླ་མ་ལ་འབུལ་བ་བྱས་པའི་དགོང་མོ་གཏོར་དབང་གཅིག་མཛད་ནས་ལྷ་མོ་དང་འཁོར་བཞིའི་སྒྲུབ་ཐབས་དང་། ཉི་ཁྲོས་ཀྱི་སེར་བ་དང་། གཤིན་རྗེ་རྭ་སྒྲོལ་ལ་སོགས་པའི་གནད་རྣམས་མ་ལུས་པར་གནང་ངོ་། །ཡང་དབང་བསྐུར་གསུམ་མཛད་ནས། སྣང་བ་ལ་བརྟེན་ནས་བླ་མ་ལམ་དུ་འཁྱེར་བ་དང་། ཡིད་དམ་ལམ་དུ་འཁྱེར་བ་དང་། སྒྱུ་མ་ལམ་དུ་འཁྱེར་བ་སྟེ། ལམ་འཁྱེར་གྱི་ཆོས་གསུམ་དང་། གཞན་ཡང་ཟབ་ཆོས་ལྷག་མ་ཐམས་ཅད་མ་ལུས་པར་གནང་ནས། དབང་སྐུར་སྙིང་༼དབུ་སྙུང་༽ཡང་བཞེས་སོ། །དེ་ནས་མར་ལ་འོངས་ནས་སྐྱེར་སྒང་དུ་སླེབས་པའི་དགོང་མོ། །ཆུ་བདག་ཝ་རུ་ཎ་བྱུང་ནས། ཤིང་སྡོང་སྐམ་པོ་གཅིག་ལ་མེ་ཏོག་ལྔ་སྐྱེས་པ་གཅིག་འབུལ་དུ་བྱུང་བ་ལ། འདི་ཅིའི་གདའ་ཡིན་བྱས་པས། རབས་ཆད་པོ་གཅིག་ལ་བུ་ལྔ་འོང་བའི་བརྡ་ཡིན། སང་ཕྱུག་པོ་རྡོ་རྗེ་འབུམ་གདན་འདྲེན་དུ་འོང་བ་ཡོད་པས། ང་ལ་གཏོར་མ་བཟང་པོ་གཅིག་ཐོངས། ཁོ་ལ་བུ་སྤུན་ལྔ་ཡོང་བར་འགྱུར་རོ། །ཟེར་ནས་མི་སྣང་བར་གྱུར་ཏོ། །དེ་ནས་ཕྱུག་པོ་རྡོ་རྗེ་འབུམ་རིག་གཏད། སྣེ་ལེན་བྱེད་པས་བྱོན་པར་ཞུ་ཟེར་ནས་དེར་ཕྱིན་ཏེ། ཁྱེ་ཁལ་བརྒྱད་ལ་ལས་བྱས་པའི་གཏོར་མ་བྲུལ་གཏོར་གཅིག་བཏང་བས། གཏོར་མའི་མདུན་དུ་ཝ་རུ་ཎ་བྱུང་ནས། ཤིང་སྐམ་པོ་གཅིག་ལ་མེ་ཏོག་ལྔ་ཡོད་པ་གཅིག་ཕུལ་ནས། ཕྱུག་པོ་འདིས་རྟག་ཏུ་ཞབས་ཏོག་བྱས་ནས་བུ་མེད་ན་ངོ་ཚ་བར་འདུག ཟེར་ནས་ཐལ་ལོ། །དེ་ནས་དགོངས་གཅིག་ཝ་རུ་ཎ་བྱུང་ནས། ཁོ་རང་གི་སྒྲུབ་ཐབས་ཕུལ་ནས་ད་ང་ལ་གཏོར་མ་བྱིན་ལ་ན་ཡ་གའི་སྟེང་ན། ཀླུ་ཡིད་བཞིན་ནོར་བུ་ཡོད་པས་འབུལ་བ་ཡིན་ཟེར་ནས། དེར་གཏོར་མ་དེ་སྐྱེལ་ཏེ། ཀླུ་ཡིད་བཞིན་ནོར་བུའི་དངོས་གྲུབ་བླངས་པས། དེ་ལས་འཚོ་བ་ཐམས་ཅད་རྩོལ་མེད་དུ་བྱུང་བ་དང་གཞོན་ཚུལ་ན་རེ། རྡོ་ལྗོངས་དེས་ཅང་མི་བཏུབ་སྙམ་ཙ་ན། རྡོ་དེ་ལག་ཏུ་བྱུང་ནས་ཟས་ནོར་ཅི་ཡང་བྱུང་ཟེར་རོ། །ཡང་སྟོན་ཟླ་ར་བ་ལ་དབོན་སྟོན་གཞོན་བརྩོན་ཆོས་བཤད་ཀྱིན་འདུག་པས། ཀྵེ་ཏྲ་པ་ལ་དང་ཝ་རུ་ཎ་གཉིས་ཀྱིས་ཁོའི་ཆོས་ཁྲི་སྒྱེལ་གྱིན་འདུག་ནས། དེ་སྒྱེལ་བ་ཅི་ཡིན་བྱས་པས། ཝ་རུ་ཎ་ཁོ་ན་རེ། ཆོས་པ་བྱ་བ་བསམ་པ་བཟང་པོ་དགོས་པ་ཡིན་ནོ། །འདི་ཞེ་ནག་པར་འདུག་པས་སྒྱེལ་བ་ཡིན་ཟེར་འདུག་པས། གཞོན་བརྩོན་ལ་ཤངས་པའི་ཆོས་གཅིག་ཀྱང་མི་སྟེར་བ་ཡིན་ནོ། །དེས་ན་ཆོས་པ་ལ་བསམ་པ་བཟང་པོ་དགོས་པ་འདུག་བསམ་པ་བྱུང་ངོ་། །ཡང་ཚེས་བརྒྱད་ཀྱི་སྔ་དྲོ་སྟོན་གཞོན་གྱིས་ཝ་རུ་ཎའི་གཏོར་མ་བཤམས་པས། ཝ་རུ་ཎ་ཁོ་བྱུང་ནས་སྣ་ཚ་གྲིབ་བྱུང་བས་གཏོར་མ་མི་འདོད་ཟེར། གྲིབ་ཅི་ལས་བྱུང་བྱས་པས། སྟོན་གཞོན་གྱི་ལག་པ་མི་གཙང་བར་འདུག་ཟེར་བས། ཁྲུས་དང་གཙང་སྦྲ་གལ་ཆེ་བར་འདུག་གོ །ཡང་དགུན་ཟླ་ར་བའི་ཚེས་བདུན་གྱི་ནུབ་མོ་རྨི་ལམ་བཟུང་ནས་ཨུ་བརྒྱན་དུ་ཕྱིན་པས། སློབ་དཔོན་པདྨ་དང་མཇལ་ནས། དཔལ་རྟ་མགྲིན་གྱི་སྒྲུབ་ཐབས་ཟབ་པ་གཅིག་ཞུ་དགོས་བྱས་པས། སྐད་ཅིག་ལ་སློབ་དཔོན་རྟ་མགྲིན་ཞལ་གསུམ་ཕྱག་དྲུག་པ་གཅིག་ཏུ་གྱུར་ནས་རྟ་སྐད་ཐེངས་གསུམ་བཏོན་པས། མ་མོ་དང་མཁའ་འགྲོ་ཐམས་ཅད་འདུས་ནས་དཔལ་རྟ་མགྲིན་གྱི་དབང་བསྐུར་རོ། །དེ་ནས་པདྨ་རྒྱལ་པོའི་ཞལ་ནས། ངས་རྟ་མགྲིན་གྱི་རྒྱུད་སྒྲུབ་ཐབས་བརྒྱ་རྩ་བརྒྱད་ཀྱི་ནང་ནས་མཆོག་ཏུ་གྱུར་པ་རྟ་མགྲིན་རོལ་པའི་རྒྱུད་ལས་བཏུས་པའི་གསང་སྒྲུབ་གཅིག་སྙེ་མོར་སྦས་པ་སྔགས་པ་གཅིག་གིས་ཐོན་ནས་ཡོད་པས་དེར་ཞུས་ཤིག རྒྱལ་པོ་དང་པེ་ཀར་དང་། དཀོར་འདྲེ་དང་། འགོང་པོའི་ཚོགས་ཐམས་ཅད་དང་། ལྷ་མ་སྲིན་སྡེ་བརྒྱད་འཇོམས་པར་བྱེད་དོ་གསུངས་ནས་ལུང་བསྟན་པས། སྙེ་མོར་ཕྱིན་ནས་སློབ་དཔོན་སྔགས་པ་ལ་གསང་སྒྲུབ་ཞུས་སོ། །དེ་ནས་ཡང་རྨི་ལམ་བཟུང་ནས་སློབ་དཔོན་པདྨ་ལ་ཞུས་པས། ལན་གསུམ་གྱི་བར་དུ་གསུངས་ནས། ད་རུང་འཁོར་ལོ་མ་བྱིན་འདུག་པས་ཞུས་ཤིག་གསུངས་སོ། །ཡང་ཉི་ཁྲི་གཅིག་དང་བུར་ཏམ་གཅིག རས་སྣམ་གཉིས་ཁྱེར་ནས་ཞུས་པས་འཁོར་ལོ་གནང་ངོ་། །ཡང་ཚེས་བཅོ་བརྒྱད་ལ་ལྷ་སར་ཕྱིན་པས་པོ་ཏ་རིར་ཐུགས་རྗེ་ཆེན་པོ་བཅུ་གཅིག་ཞལ་གྱི་ཞལ་མཐོང་ནས་ནམ་མཁའ་ཐམས་ཅད་འོད་ཀྱིས་ཁེངས་པ་བྱུང་བ་དང་། ཡང་རྩ་ཞལ་ནས་འོད་ཁ་དོག་མི་འདྲ་བ་ཉི་ཤུ་རྩ་ལྔ་བྱུང་ནས། ངེད་དཔོན་གཡོག་ཉི་ཤུ་རྩ་ལྔ་ལ་ཕོག་པས། དེ་དུས་དེ་ཉིད་དུ་ཏིང་ངེ་འཛིན་བཟང་པོ་རྒྱུད་ལ་སྐྱེས་སོ། །དེའི་དགོང་མོ་འཁྲུལ་སྣང་ལ་བྱ་ཡུལ་བ་འགས་རིགས་གཏད་ཞུས་པའི་རྗེས་ལ། བཅུ་གཅིག་ཞལ་གྱི་བཞད་ཞལ་འོད་ཟེར་བྱུང་འཁྲུལ་སྣང་ཐམས་ཅད་འོད་ཟེར་གྱིས་ཁྱབ་བར་གྱུར་ཏོ། །དེ་ནས་བཅུ་གཅིག་ཞལ་དབང་ཞུས་ནས་སམ། སྒྲུབ་ཐབས་ཞུས་པ་རྣམས་དེའི་དུས་ཁོ་ནར་དགེ་བཤེས་གྲགས་ཡེས་ཡི་གེར་བཀོད་དོ། །ཡང་དེའི་ཐོ་རངས་ཇོ་བོ་ཤཱཀྱ་ལ་ཡན་ལག་བདུན་པ་གཅིག་ཕུལ་ནས་བྱང་ཆུབ་ལྟུང་བཤགས་གཅིག་བཏོན་ཙ་ན། ལྕགས་སྒོའི་སྟེང་ན་སུ་ཁ་མ་སིདྡྷི་ལོ་བཅུ་དྲུག་ལོན་པའི་ན་ཚོད་ཙམ་ཡོད་པ་སྐུ་མདོག་དཀར་ལ་འོད་ཟེར་འབར་བ། དབུ་སྐྲ་སིལ་བུས་སྐུ་སྟོད་ནོན་པ། ཕྱག་གཡས་རྣམ་ཐར་སྒོ་གསུམ་མཚོན་པ། གཡོན་སྡིག་མཛུབ་ཐུགས་ཀར་གཏད་པ་གཅིག རིགས་ཀྱི་བུ་ཉོན་ཞིག ནམ་མཁའ་རིག་མེད་སྟོང་པ་ལ། །རིག་བཅས་སེམས་ཀྱི་རྩ་བ་བཅུན། །རྩ་བ་བཅུན་དང་ལྷུག་པར་ཞོག །གསུངས་ནས་གསུང་ལྷང་ལྷང་བཞུགས་པ་གཅིག་མཐོང་ངོ་། །དེ་ནས་བྲག་ལྷ་བློ་ཕུག་ཏུ་འཕགས་པའི་བཞུགས་སར། རིག་གཏད་བྱས་ནས་ཕྱིན་པ་དང་། མཚོའི་དཀྱིལ་ན་པདྨའི་སྡོང་པོ་རྒྱས་པ་གཅིག་གི་སྟེང་ན་ཐུགས་རྗེ་ཆེན་པོ་རྩ་ཕྱག་བདུན་ཅུ་པ་གཅིག་བཞུགས་ནས་ཀླུ་རྣམས་ལ་ཆོས་གསུང་གིན་འདུག་པ་མཐོང་ངོ་། །དེ་ནས་བྲག་ལྷ་གནད་ཀྱི་མདུན་དུ་གཏོར་མ་གཅིག་བཏང་བས། ཕྱག་བཞི་པའི་གཡས་ན་སྒྲོལ་མ། གཡོན་ན་ཁྲོ་གཉེར་ཅན་བཞུགས་པ་གཅིག་མཐོང་ནས། དུག་གསུམ་ཞི་མཛད་ཀྱི་གསོལ་འདེབས་བྱས་པས། སྒྲོལ་མའི་ཞལ་ནས། གཉིས་འཛིན་སྤངས་ན་འདོད་ཆགས་ངང་གིས་ཞི། །ཕ་མར་ཤེས་པས་ཞེ་སྡང་རང་སར་གྲོལ། །གསལ་ལ་རྟོག་མེད་གཏི་མུག་དབྱིངས་སུ་ཐིམ། །འགག་མེད་དུག་གསུམ་རང་སར་འཆིང་བྱེད་འདི། །དེར་འཛིན་མེད་པས་རང་སར་གྲོལ་བར་ངེས། །ཉོན་མོངས་རང་ཤར་རང་གྲོལ་ཉིད་དུ་ལྟོས། །ཅེས་ལྷ་སོ་སོའི་གསུང་ངོ་། །དེ་ནས་ཡང་བྲག་ལྷའི་ཀླུ་དེས་རིག་གཏད་དང་གཟུངས་ཆོག་ཞུས་ནས་ཞག་གསུམ་བློ་ཕུག་ཏུ་བསྡད་དོ། །དེ་ནས་སྐྱེར་སྒང་དུ་ཕྱིན་ཙ་ན། ངམ་ཤོད་པའི་དགེ་བཤེས་ཕར་ཕྱིན་པ་གསུམ་མཇལ་དུ་བྱུང་བ་དང་། ནམ་མཁའ་ལ་ཟླ་བ་གཅིག་ཤར་ནས་བྱུང་ལ། དྲང་སྲོང་གིས་བཟུང་ནས་བྱུང་བས། ཇོ་བོ་དཀོན་མཆོག་གསུམ་པོ་དྲང་སྲོང་གིས་བཟུང་བའི་ཟླ་བ་འདི་བཏང་དུ་གསོལ་བྱས་པ་དང་། དུམ་པ་གཅིག་བཏང་བྱུང་བས་དགེ་བཤེས་ཀྱི་ལྟས་སུ་འདུག་པས། ཁྱེད་ལ་ཚེ་རིང་པོ་མི་ཡོང་བར་འདུག ངས་ཨེན་ཙམ་གཅིག་བསྲིངས་ནས་ཡོད། ད་དགོན་པར་ཐུགས་རྗེ་ཆེན་པོ་བསྒྲུབ་ལ་ལོ་གསུམ་ནས་འདིར་ཤོག་ཅིག་གསུངས་སོ། །དེ་ནས་དགེ་བཤེས་དེས། ལོ་གསུམ་ནས་ཐུགས་རྗེ་ཆེན་པོའི་ཞལ་མཐོང་ནས། ང་དང་མཇལ་དུ་བྱུང་སྟེ་བླ་མ་ཆེན་པོ་ད་ངའི་དོན་གྲུབ་ཟེར་བ་དང་། ད་ཞག་གསུམ་གྱི་སྔ་དྲོ་ལ་དགོན་པར་སླེབ་པར་འདུག སླེབ་མ་ཐག་ཏུ་སྤོང་དག་གྱིས། དགོན་པ་སྡོད་བྱས་པས། ཁོས་སླེབས་མ་ཐག་ཏུ་དེ་བཞིན་བྱས་པ་དང་། ཁོང་གྲོངས་ནས་འཇའ་ཚོན་དུ་སོང་ཟེར་རོ། །ཡང་ངམ་ཤོད་ནས་དགེ་བཤེས་ཆོས་རྒྱལ་བྱུང་ནས། བླ་མ་ད་ང་ལ་འདོད་ཆགས་གཏན་ནས་དག་འདུག ཕར་ཕྱིན་ལྟར་བྱས་ན་རྒྱུད་ཚོད་མཐོ་རབ་སོང་གདའ། དེ་ལྟར་ཡིན་ཡང་བླ་མ་ལ་ཞུར་འོངས་པ་ཡིན་ཟེར་ནས། ཀླུ་སྲིན་མོས་བར་ཆད་བྱས་ནས་འདུག་པ། འདོད་ཆགས་དག་གམ་མ་དག་ལྟ་ཡིས་བྱས་ཏེ། རྡོ་རྗེ་དྲིལ་བུ་མགོ་ཐོག་ཏུ་བཞག་ནས་བྱིན་རླབས་བྱས་པ་དང་། ཁོ་བརྒྱལ་ནས་དྲན་མེད་དུ་སོང་བ་དང་། ཀླུ་སྲིན་མོ་ཡང་བྲོས་ནས་སོང་སྟེ། ཁོ་འདོད་ཆགས་མེ་འབར་བ་བཞིན་སོང་ནས། དེ་སྔར་གདོན་གྱིས་བར་ཆད་བྱུང་བ་མ་ཤེས་པར་འདུག ད་ཆགས་པ་རང་དག་ལ་འགྲོ་བ་གཅིག་ཞུ་དགོས་ཟེར་ནས་ཀེང་རུས་ཏ་རའི་གདམས་པ་བཏབ་པས། ཏིང་ངེ་འཛིན་བཟང་པོ་བྱུང་ངོ་། །དཀར་ཆུང་རྒྱལ་པོས་སྣ་དྲངས་པའི་མཛེ་ཕོ་བཅུ་གསུམ་ལ་ཟུངས་ཆུ་བྱིན་པ་ཙམ་དང་། རྡོ་རྗེ་དྲིལ་བུ་མགོ་ཐོག་དུ་བཞག་པ་ཙམ་གྱིས་མཛེ་ཐོན་པ་བྱུང་ངོ་། །ཡང་ཡོལ་བའི་དགེ་བཤེས་ཞང་བཙུན་བྱ་བ་གཅིག་སྨྱོ་བ་འདུལ་དུ་བྱུང་ནས། ཁྱེད་ཀྱིས་རྒྱ་གར་དུ་སྐྱེ་བ་སྔ་མ་ལ་སློབ་དཔོན་ཇོ་མོ་ཅན་གཅིག་ལ་བ་ཕྱུག་འདྲ་བྱས་ནས་འབར་བས་རྒྱུན་བྱས་ནས་བཤགས་པ་ལེགས་པར་གྱིས། རྐྱེན་ལོ་རེ་རྒྱལ་པོས་བྱས་ནས་འདུག་པ་ལ། ངས་ལྟས་སྟངས་གཅིག་བྱས་པས་ཁོའི་སྨྱོ་བ་ཐུལ་ལོ། །དེས་ན་རྣམ་ཐར་གང་ལ་ཡང་ལོག་ལྟ་མི་བྱེད་པ་འདི་གལ་ཆེ་བར་འདུག་གོ ཡང་ང་ལ་མོན་དྲ་བ་གཅིག་གིས་སྨན་བླའི་ལྡེར་བཟོ་གཅིག་གི་རབ་གནས་བཅོལ་བས། དེའི་མཐེའུ་ཆུང་མ་ལེགས་པར་འདུག་པས། སྨན་བླའི་མཐེའུ་ཆུང་མ་ལེགས་བྱས་པས། དེ་ནས་ཞག་འགའ་ནས་མཐེའུ་ཆུང་ན་བར་བྱུང་བ་དང་། རྗེ་བཙུན་མ་སྒྲོལ་མ་བྱོན་ནས་ཁྱོད་ཀྱིས་ལྡེར་བཟོའི་མ་བྱས་པར། སྨན་བླའི་བྱས་པས་ངག་གི་ཉེས་པ་འདིར་ནད་དུ་སྨིན་པ་ཡིན་པས། སྨན་བླའི་ལྡེར་བཟོའི་དྲུང་དུ་བཤགས་པ་གྱིས་ཤིག་གསུངས་ནས། དེ་བཞིན་བྱས་པ་གྲག་པ་དང་། རྣམ་སྨིན་འདི་ཕྲ་ཞིང་ཕྲ་བ་ལ་འཛེམ་པ་དང་། དེ་མ་ཐག་ཏུ་བཤགས་པ་གལ་ཆེ་བར་འདུག་གོ །ཡང་དྲེ་བོ་མགོན་པོ་ཤ་བ་རྒྱུག་འགྱེལ་གྱི་གདམས་ངག་འཚོང་གིན་འདུག་ནས། དེ་མི་གསོད་ཀྱི་ཤན་པ་དྲེ་བོ་མགོན་པོ་བྱས་ནས་ཐེངས་འགའ་འབར་བས། ཁོང་གྲོངས་ནས་པུར་སྦྱངས་པའི་དུས་སུ་རྨི་ལམ་བཟུང་ནས་ལྟར་ཕྱིན་པས་བདག་མེད་མ་ལྷ་མོ་བཅོ་ལྔ་པུར་ཁང་གི་སྟེང་ན་ཞལ་ཕྱིར་གཟིགས་ནས་འདུག་པ་དེ་ངས་ཕྱིན་པ་དང་ནང་དུ་གཟིགས་ཀྱིན་འདུག་པས། བདག་མེད་མ་ང་ལ་ཞལ་བསྟན་དུ་གསོལ་བྱས་པས། ཁྱོད་ཀྱིས་སྔགས་ཀྱི་རྣལ་འབྱོར་པ་ལ་འབར་ཡོད་པས་བཤགས་པ་གྱིས་ཤིག་གསུངས། བཤགས་པ་བྱས་པ་དང་། དགྱེས་རྡོར་ཡབ་ཡུམ་གཉིས་ཀྱིས་ཨ་ལི་ཀ་ལིའི་བཤགས་པ་བསྟན་ཏེ། བཤགས་པ་བྱས་པ་དང་། བདག་མེད་མའི་ཞལ་ནས་རིགས་གྱི་བུ། གསང་སྔགས་སྤྱོད་པའི་རྣལ་འབྱོར་གྱི། །རྣམ་ཐར་དཔག་པར་མི་ནུས་ཀྱི། །ཐམས་ཅད་མཁྱེན་པར་མ་གྱུར་ཚེ། །གཞན་རྒྱུད་ཁོང་དུ་མི་ཆུད་ཀྱིས། །མནར་མེད་སྐྱེ་བའི་ལས་ལ་སོམས། །རང་རྒྱུད་ངན་པས་དག་སྣང་སྦྱོངས། །མཐོལ་བཤགས་གཉིས་དང་འབྲལ་མ་བྱེད། །ཅེས་གསུངས་ནས་མི་སྣང་བར་གྱུར་ཏོ། །དེ་ནས་ཕག་མོ་གྲུབ་པའི་ཞི་བྱེད་རྨང་ལམ་མ་དེ་ཞུ་དགོས་སྙམ་ནས་གསོལ་བ་བཏབ་པས། དམ་པ་བྱོན་ནས་དུག་གསུམ་ལམ་འཁྱེར་གྱི་ཞི་བྱེད་གསུངས་ནས། ད་གསང་སྒྲུབ་གྱི་སྐྱབས་འགྲོའི་སྐོར་ལ་ང་བསྒོམས་ལ་གསོལ་བ་ཐོབ་ཅིག ངས་ཀྱང་བྱིན་གྱིས་བརླབ་པར་བྱའོ་གསུངས་སོ། །དེ་ནས་སྒོར་རྒྱལ་ཚ་ཉལ་ནས་འདུག་པ་ཕྱིར་བྱུང་ཡང་ཉལ་ནས་ནངས་པར་བླ་མས། ནཱ་རོ་པའི་ཡིག་ཆུང་དང་ཞི་བྱེད་རྨང་ལམ་མ་དེ་བྱིན་ན་དགའ་བ་ལ་སྙམ་ནས་འདུག་པས། ནངས་པར་བོས་ནས་མདང་ནུབ་མོ་ཁྱོད་ཀྱིས་ཡིད་སྨོན་བཏིང་བའི་ཆོས་དེ་གཉིས་བྱ་ཡིས་བྱས་པ་དང་། མདང་གི་མཁྱེན་པ་དེ་ཐུགས་ལ་བཏགས་ཏེ། ལར་བླ་མ་མི་མཁྱེན་དགུ་མཁྱེན་ང་ཡིད་ལ་མི་འགྱུ་དགུ་འགྱུར་ངོ་རེ་ཚ་ཟེར་ནས་བྱུང་ངོ་། །ཡང་བཟད་པའི་རླུང་ཇོ་སྲས་ཀྱིས་ཤ་མར་ཉི་ཤུ་དང་། སྣམ་བུ་བརྒྱད་ང་ལ་འབུལ་སྙམ་ནས་བྱུང་སྟེ། སྣ་འབར་དུ་བསྡད་པའི་དགོང་མོ་ཁོའི་སློབ་དཔོན་དང་ཕྲད་ནས། བླ་མ་ཐམས་ཅད་སྲོག་གཅིག་པས་འདྲ་སྙམ་ནས་ཤ་མར་གཉིས་དང་སྣམ་བུ་གཅིག་ཕུལ། དེ་ནས་སྲོད་ལ་དགེ་སྦྱོར་བག་ཙམ་བྱས་ནས་གཉིད་ལོག་འདུག་ནས་ནངས་པར་ང་དང་ཕྲད་དུ་བྱུང་ཙ་ན། ང་ལ་བསྔོས་པའི་ཤ་མར་དང་སྣམ་བུ་གཞན་ལ་འབུལ་མ་ཐག དེ་ལས་སྡིག་ཆེ་བ་མེད་པ་ཡིན། ང་ལ་མཐོ་དམན་མེད་དེ། ཚོང་དཔོན་བཟང་སྐྱོང་གི་མདོ་ལས། སྦྱིན་ནོ་ཞེས་ནི་ཁས་བླངས་ནས། །གང་ཞིག་གཞན་ལ་སྟེར་བྱེད་པ། །དེ་ལས་སྡིག་ཆེ་གང་ཞིག་ཡོད། །དེ་ལས་བསླུས་པ་གང་ཞིག་ཡོད། །ཅེས་གསུངས་པ་ཡིན། ད་ཕྱིས་དེ་ལྟར་མ་བྱེད་ཅིག དགེ་སྦྱོར་མི་བྱེད་ཙ་ན་ཕྲེང་བའི་འགེལ་ཕུར་དེ་ལྟར་མ་བྱེད། ལྷ་ལ་བརྙས་པར་འགྲོ་བ་ཡིན། ཁྱོད་སང་གནངས་ཙ་ན་གྲོང་གསེབ་དང་། གྲོང་འདབ་ཏུ་བསྡད་ནས་ཡིག་སྣ་སྣ་ཚོགས་སོག མིའི་འཁོར་ལོ་འབྲི། ཕྱུགས་ཀྱི་འདྲེ་བརྡུང་ཨེན་ཙམ་འཆོལ་བ་གཅིག་ཡོང་བར་འདུག་བྱས་པས། ཕྱིས་ནས་འབུལ་བ་ཆེན་པོ་སྐྱེལ་དུ་བྱུང་ནས་གཏམ་གཏོང་མ་ནུས་སོ། །ཡང་འཕན་ཡུལ་གྱི་བྱའུ་དར་ང་ལ་རྐུན་མ་བྱེད་དུ་བྱུང་ནས། ཅི་ཡང་མ་ཐོབ་པ་དང་། ད་མོས་པ་སྐད་བྱས་ནས་ཕྱེ་གཅིག་བླངས་ནས་འགྲོ་དགོས་སྙམ་ནས་བྱུང་བ་དང་། ཁྱོད་ཀྱིས་རྐུན་མ་བྱས་ནས་ང་ལ་ཅི་ཡང་མ་ཐོབ་པར་ད་ཕྱེ་སློང་བ་བདེན། ཁོ་ལ་གོས་སྣ་གསུམ་དང་ལམ་རྒྱགས་བཀུར་བྱས་པས། ཁོ་མོས་ནས་རབ་ཏུ་བྱུང་ནས་ལ་བ་གཙང་སྒོམ་ཅན་དུ་བསྒོམས་པས་ཐུགས་རྗེ་ཆེན་པོའི་ཞལ་མཐོང་། ཡང་སྣ་འབར་གྱི་ཞང་བསྒོམས་པ་མིང་སྲིང་གཉིས་ཐུགས་རྗེ་ཆེན་པོ་ཞུ་བར་བྱུང་ནས། སྲིང་མོ་ལ་ཁྱོད་ཆོས་སྒོར་ཞུགས་ནས་ཁྱིམ་ཐབ་ཡིད་ལ་བྱེད་པ་ཙམ་གཅིག་ཐུགས་རྗེ་ཆེན་པོའི་ཕྱོགས་སུ་གྱིས་ཤིག་བྱས་པས། མོ་ན་རེ། དེ་སྔའི་རྣམ་རྟོག་མཐོལ་ལོ་བཤགས། བློ་ཆོས་སུ་འགྲོ་བར་བྱིན་གྱིས་རློབས། ཟེར་ནས་དམ་བཅའ་དྲག་པོ་བྱས་ནས་བསྒྲུབས་ནས། ལོ་བདུན་ནས་ཐུགས་རྗེ་ཆེན་པོའི་ཞལ་མཐོང་བ་བྱུང་ངོ་། །དེ་ལ་སོགས་པ་མི་རྩར་བྱུང་བ་ཕལ་ཆེར་གྱི་ཚེ་རིང་ཐུང་དང་། རྣམ་རྟོག་ཅི་སྐྱེས་ཐམས་ཅད་བཤད་པས་འགའ་དང་རྒྱའི་རྒྱལ་པོས་ཐོས་ནས་འབུལ་བ་མང་པོ་བསྐུར་ནས་བྱུང་བ་དང་། ཡང་དབུས་གཙང་གི་དགེ་བཤེས་དང་། སྡེ་དཔོན་ཕལ་ཆེར་མོས་ནས་ཆོས་ཞུ་བ་དང་། འབུལ་བ་ཕལ་ཆེར་བསྐུར་བ་དང་། རྟེན་སྐུའི་རབ་གནས་ལ་སོགས་པ་ཞུ་བ་དང་། བར་ཆོད་འོང་མི་འོང་དང་། ཚེ་རིང་ཐུང་ལ་སོགས་པ་འདྲིར་བྱུང་ཚད་ལ་བཤད་པས་ཐམས་ཅད་མོས་ནས་བྱུང་ཡང་། མཆེད་གྲོགས་ལྷ་སྡིངས་པས་ཕྲག་དོག་བྱས་ནས་སྐུར་བ་བཏབ་སྟེ། དབོན་སྟོན་འདི་སྲས་པོ་དར་མ་སེང་གེ་བྱ་བ་ཡིན། ཁོས་བྲམ་ཟེའི་ཐེ་རངས་གཅིག་བསྒྲུབས་ནས་བརྫུན་བཤད་པས་ཐམས་ཅད་མགོ་འཁོར་ནས། ད་ཁོ་ལ་ལོག་འཚོའི་བསོད་ནམས་ཆེ་ཚད་སྐྱེས་འདུག་ཟེར་རོ། །དེའང་སྔོན་གྱི་ལས་ངན་ཡིན་ཏེ། ང་སྐྱེ་བ་མང་པོའི་སྔོན་རོལ་དུ་རྒྱ་གར་ལྷོ་ཕྱོགས་སུ་པཎྜི་ཏ་དྷརྨ་ཕ་ལ་བྱ་བ་ལ་གྲྭ་པ་ལྔ་བཅུ་ཙམ་བསྟེན་པའི་ཆོས་ཤིན་ཏུ་མཁས་པ་གཅིག་དུ་གྱུར་ནས་རྒྱ་གར་གྱི་ཕྱོགས་ཐམས་ཅད་ན་ཐེག་པ་ཆེ་ཆུང་གི་ཆོས་ལ་ང་ལས་མཁས་པ་ཡེ་མི་འདུག་སྙམ་ནས། ཞེ་སྡང་དང་ཕྲག་དོག་གི་ཀུན་སློང་མེད་ཀྱང་ཆོས་འདི་ཡིན་དང་། འདི་མིན་དང་། དག་མ་དག་གི་བཤགས་རལ་ཕྱེ་བས་ཐམས་ཅད་ངའི་སྲོལ་ལ་ཞུགས་སོ། །དེ་ལྟར་བཤགས་རལ་ཕྱེ་བས་དེའི་ལས་ཀྱི་རྣམ་པར་སྨིན་པས་གང་དུ་སྐྱེས་ཀྱང་སྐུར་བ་ཤ་སྟག་བྱུང་ངོ་། །ད་རེས་ཀྱང་ཐུགས་རྗེ་ཆེན་པོ་ལ་སོགས་པའི་ཡི་དམ་མང་པོའི་ཞལ་མཐོང་། བླ་མ་ཤངས་པའི་བཀའ་དྲིན་གྱིས་སྒྱུ་ལུས་རྨི་ལམ་འབྱོངས་ནས་འོད་གསལ་གྱི་གསལ་སྣང་ཆེན་པོའི་སྟོབས་ཀྱིས་གཞན་རྒྱུད་ཤེས་པར་བྱུང་ནས། གཞན་ལ་ཕན་པར་འདུག་ནས་བཤད་པས་སྐུར་བ་འདི་བྱུང་བ་ཡིན་ཏེ། ད་རེས་ཀྱི་འདིས་ལས་ངན་གྱི་ལྷག་མ་ཐམས་ཅད་དེང་སང་དག་ནས། སྐྱེ་བ་ཕྱི་མ་ལ་ཕུན་སུམ་ཚོགས་པའི་གདུལ་བྱ་འབྱུང་བར་འདུག་གོ །དེའང་ལས་ངན་གྱི་རྣམ་སྨིན་འདི་འཇིགས་པར་འདུག་པས། མི་དགེ་བ་ཆུང་ངུ་ལ་ཡང་འཛེམ་པས། བཤགས་པ་མྱུར་དུ་བྱེད་པ་འདི་གལ་ཆེ་བར་འདུག་སྙམ་མོ། །དེ་ནས་བྱང་རྩེ་ལེར་ན། རྟོགས་ལྡན་ཞང་སྒོམ་ཆོས་སེང་ཞེས་བྱ་བ། བླ་མ་ཤངས་པ་ལོ་བཅུ་གཉིས་བསྟེན་པའི་སྦས་པའི་རྣལ་འབྱོར་པ་གྲུབ་ཐོབ་གཅིག་འདུག་ཟེར་ནས། ནམ་ལ་སོས་ཀ་གཅིག་མཇལ་དུ་ཕྱིན་པས་མཁའ་སྤྱོད་དཀར་དམར་དང་། དགེས་རྡོར། བདེ་མཆོག་དང་། མགོན་པོའི་གནད་མིག་དང་། དམིགས་པའི་སྒྲོམ་བུ་དང་། འཕོ་བ་ལ་སོགས་པའི་ཞལ་གདམས་མང་དུ་ཞུས་སོ། །དེ་ནས་འདམ་པ་ཅོག་སྟོན་ལ་དཔལ་དགའ་ལོའི་ཆིག་རྒྱུད་རྣམས་མངའ་བ་དང་། གྲུབ་ཐོབ་ཏུ་འདུག་པས་དེ་ལ་བླ་མ་དཔལ་གྱི་གདམས་ངག་རྣམས་ཞུས་སོ། །དེ་ནས་སོས་ཀ་དེ་ཆོས་བཤད་ཀྱིན་ཡོད་ཙ་ན། བླ་ཡེ་ལ་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་པ་ཞལ་མཐོང་ངོ་། །ཡང་མཚོ་ཆེན་པོ་པདྨས་བརྒྱན་པ་གཅིག་གི་དཀྱིལ་ན་པདྨའིི་སྡོང་པོ་ཤིན་ཏུ་རྒྱས་པ་ཞིག་གི་སྟེང་ན་ཐུགས་རྗེ་ཆེན་པོ་རྩ་ཕྱག་བཞི་བཅུ་པ་གཅིག་བཞུགས་ནས་འདུག་པ་ལ། པདྨའི་གསེབ་ན་ཡར་བལྟས་པས་ལྷ་ཀླུ་མང་པོ་ཆོས་ཞུ་ཡིན་འདུག་པ་གཅིག་ཞལ་མཐོང་བ་དང་། དེའི་ཁྲོ་ཞལ་གྱི་སྤྱན་གསུམ་གྱི་དབུས་མ་ལས་བགེགས་ཐམས་ཅད་འཇོམས་པར་བྱེད་པ་ཞེས་བྱ་བའི་འོད་ཟེར་མཐིང་ཁ་གཅིག་བྱུང་ནས་བདག་གི་སོ་ལ་ཕོག་པས་འབུ་སྲིན་དང་སྡིག་པ་ལ་སོགས་པ་མང་པོ་ཐོན་སོང་བ་དང་། སོ་རྒྱུན་དུ་ན་བ་དེ་སངས་ཏེ་གྲག་གོ །དེ་ནས་ཡང་ཕྱུགས་ནད་གཅིག་བྱུང་བ་ལ་ནད་ཞི་བའི་གསོལ་བ་བཏབ་པས། ཐོ་རངས་འཇིགས་བྱེད་དང་དགྲ་ནག་གི་ལྷ་ཚོགས་རྣམས་བྱོན་ནས་ནད་འདྲེ་མ་ཐམས་ཅད་གསད་པ་དང་། རེངས་པ་དང་། བསྐྲད་པ་དང་། ནད་ཞག་གསུམ་ནས་ཆད་དོ། །དེ་ཡང་གཤིན་རྗེ་གཤེད་ནག་པོ་དང་། འཇིགས་བྱེད་དང་། རྟ་མགྲིན་གསུམ་གྱི་སྒོ་ནས་སྨྱོན་པ་བརྒྱ་དང་བཅུ་ཙམ་བཏུལ་ལོ། །དེ་ལ་བསྐྱེད་རིམ་ལ་བརྟན་པ་ཐོབ་པ་དང་། སྣང་བ་བདེན་མེད་དུ་རྟོགས་པར་མ་གྱུར་པར་གདོན་དང་སྨྱོ་བ་བཏུལ་བར་གྲིབ་དང་འགྲས་ཆེན་པོ་འོང་བར་འདུག་པས། བཏུབ་ཚད་ཀྱིས་མ་བྱེད་ཅིག ཡང་གདུང་རྟེན་རྒྱལ་པོ་ཅན་གཅིག་ལ་རབ་གནས་བྱས་པས། རྒྱལ་པོ་དེ་འགྲོར་མ་བཏུབ་པས། རྟེན་དེ་ལ་རྡོ་རྗེ་གཅིག་བརྒྱབ་ནས་དྲག་པོ་གཅིག་བཅུན་པས་འཆན་ནས་རབ་གནས་ལེགས་ཀྱང་། ང་ལ་འགྲས་ཨེན་ཙམ་བྱེད་དུ་བྱུང་ནས། སྦྱིན་སྲེག་གཅིག་བྱས་ལ། རྒྱལ་པོ་འདི་གཏན་ནས་བརླག་པ་གཅིག་བྱེད་དགོས་སྙམ་ཙ་ན་སློབ་དཔོན་པད་མ་བྱོན་ནས། གདོན་ཆེན་པོ་མ་བརྡུང་། ཉམས་པ་མ་སྐོང་། ཀླུ་ཆེན་པོ་ལ་སྦྱིན་བསྲེག་མ་བྱེད། ཆིག་རྒྱུད་མ་སྤེལ། སྔགས་པ་ལ་མ་གཤེ། མཆེད་གྲོགས་ལ་ཕྲག་དོག་མ་བྱེད། སེམས་ཅན་བློས་སྤང་མི་བྱ་གསུང་ངོ་། །དེ་ནས་ངའི་རྟོག་པ་ལ། བླ་མ་ཡང་ཅི་ཙམ་བཞུགས་མི་ཤེས། ང་རང་ནམ་འཆི་མི་ཤེས། དེ་སྔ་ཡང་འབུལ་བ་དྲག་པ་ལན་གཉིས་བྱས་པ་ཡིན། ད་བླ་མ་གདན་དྲངས་ལ་ཅི་ཡོད་ཐམས་ཅད་འབུལ་དགོས་སྙམ་ནས་སྤྱན་འདྲེན་དུ་བཏང་བས། བླ་མ་བྱོན་ནས་ཚེས་བཅུའི་དགོང་མོ་མཆོད་པ་ཤོམས་ཤིག ཉམས་རྟོགས་བསྡུར་དགོས་གསུངས་ནས་རང་གི་དགེ་སྦྱོར་སྐྱེས་པ་རྣམས་བཤད་པས། བླ་མའི་ཞལ་ནས་རྒྱ་གར་གྱི་གྲུབ་ཐོབ་རྣམས་ཀྱི་ཞལ་ནས་བླ་མ་ཤངས་པ་ལ་ཁྱེད་ཀྱི་དགེ་སྦྱོར་གྱི་སྐྱེ་ཚུལ་འདི་ལྟ་བུ་སུ་ལ་ཡང་མ་བྱུང་གསུང་བར་འདུག ང་ལ་བླ་མ་ཤངས་པའི་ཞལ་ནས་རིན་ཆེན་བརྩོན་འགྲུས་ཀྱི་དགེ་སྦྱོར་གྱི་སྐྱེ་ཚུལ་འདི་ལྟ་བུ་ང་ལ་ཡང་མ་བྱུང་གསུངས། དབོན་སྟོན་གྱི་ལྷ་སྐུ་དང་འོད་གསལ་གྱི་རྩོལ་བ་འདི་ལྟ་བུ་ང་ལ་ཡང་མ་བྱུང་སྟེ། ལར་དཔོན་སློབ་གཉིས་སུ་འཚོགས་པ་ལ་འོ་སྐོལ་གཉིས་ལས་ཉམས་རྟོགས་བཟང་བ་མེད་པར་ཐག་ཆོད་པས། དགའ་བ་ཁྱད་པར་ཅན་སྒོམས་ཤིག ད་ལྟ་བླ་མ་ཤངས་པའི་གདམས་ངག་ཁྱད་པར་ཅན་འདི་ལ་མཁའ་འགྲོ་དངོས་སུ་འདུ་བ་ཡིན་པས། འདི་མ་འོངས་པའི་དུས་སུ་སོང་ཙ་ན། ཡང་ན་བཀའ་འཆད། ཡང་ན་ཚོང་འདུས་ཀྱི་འོ་མར་འགྲོ་བར་འདུག་པས། ངས་དང་པོ་རིག་པ་དྭངས་དུས་སུ་ཇི་ལྟར་བཤད་པ་བཞིན་ཡི་གེར་བཀོད་ནས་གསུངས་པས། བླ་མ་རྡོ་རྗེ་འཆང་དངོས་ཡིན་པས་བཀོད་པར་ཞུ་བྱས་པས། འོ་ན་མཆོད་པ་བསྐྱར་མ་གཅིག་ཤོམས་ལ་གསེར་གྱི་མཎྜལ་དང་སྤོས་ཕུལ་ཞིག་གསོལ་བ་གདབ་པར་བྱའོ། །གསུངས་ནས་གསོལ་བ་དྲག་པོ་བཏབ་པས། ཡེ་ཤེས་ཀྱི་མཁའ་འགྲོ་མ་ནི་གུ་མ་བྱོན་ནས་སྤྱིར་ཆོས་དྲུག་དང་། ཁྱད་པར་དུ་འཇམ་སྤྱོད་གསུངས། དེ་ནས་ནངས་པར་འབུལ་བ་བྱེད་པའི་མང་ཇ་བསྐོལ་བྱས་ནས་འབུལ་བ་རྣམས་སྤུངས་ནས་བླ་ཡེ་ལ་འབྱོན་པར་ཞུ་བྱས་པས། བླ་མའི་ཞལ་ནས། ད་སྔོན་ལ་སྟེང་དུ་འདེང་ངོ་། །གསུངས་ནས་ཕྱིན་པས། ད་ཕྱམ་ཚེ་ཕུད་ལ་སྤ་མཁར་ཡར་ཕྱོར་ཞིག ཨོ་བ་ལ་མཛོ་སྐྱེས་བྱ་བ་ལན་གསུམ་གྱིས་ཤིག ང་བ་ཡིན། དབོན་སྟོན་ཁྱོད་མཛོ་ཡིན་པས། བ་ལས་མཛོ་སྐྱེས་བྱ་བ་ཡིན་ནོ། །དུས་དེ་རིང་ལས་ཉམས་དགའ་བ་ཙམ་ཅང་ཡོད་དམ་གསུང་ངོ་། །དེ་ནས་བླ་མ་བླ་ཡེ་ལ་བྱོན་ནས་འབུལ་བ་ཕྱག་ཏུ་བཞེས་པ་དང་། ད་རང་རེ་ཐམས་ཅད་བཤགས་པ་གྱིས་ལ་གསོལ་བ་ཐོབ་ཅིག་གསུངས་ཙ་ན། ཕལ་ཆེར་གྱིས་བླ་མ་བདེ་མཆོག་ལྷ་དྲུག་བཅུ་རྩ་གཉིས་ཀྱི་དཀྱིལ་འཁོར་དུ་མཐོང་ངོ་། །དེར་འབུལ་བ་ཐེབས་ཆེ་བ་ལན་གསུམ་བྱས་པས། འབུལ་བ་ཐེབས་རེ་ལ་དགེ་སྦྱོར་གྱི་སྟོབས་མི་འདྲ་བ་རེ་བྱུང་བས། ཞིང་དག་པའི་བླ་མ་ལ་བསོད་ནམས་ཀྱི་ཚོགས་བསགས་ནས་སྨོན་ལམ་འདེབས་པ་འདི་གལ་ཆེ་བར་འདུག་སྙམ་མོ། །དེ་ནས་ལོ་མང་མ་ལོན་བར། བླ་མ་གཤེགས་ཀྱིས་དོགས་ནས་ཚེས་བཅོ་བརྒྱད་ཀྱི་ནུབ་མོ་རྨི་ལམ་བཟུང་ནས་བླ་མའི་སྤྱན་སྔར་ཕྱིན་ཙ་ན། གཟིམ་ཆུང་ན་མཁའ་འགྲོ་མ་མང་པོ་འདུག མི་མ་ཡིན་མང་པོ་ཡང་འདུག་པས། བླ་མའི་ཞལ་ནས་དབོན་སྟོན་བྱོན་པ་དེ་དགའ། ད་མྱུར་དུ་འགྲོ་བས། སང་དགོང་ཡང་ཤོག་གསུང་བས་ཕྱིན་པ་དང་། བླ་མ་མི་བཞུགས་པར་འདུག་པས་མང་པོ་ངུས་པ་དང་། རྗེ་བཙུན་མ་བྱོན་ནས། ད་ལྟ་བདེ་བ་ཅན་ན་འོད་དཔག་མེད་དང་མཇལ་ནས། མངོན་པར་དགའ་བའི་ཞིང་ཁམས་སུ་གཤེགས་པར་ཡོད་པས། དེར་གསོལ་བ་ཐོབ་ཅིག ནམ་མཁའ་འདི་ལ་སྐྱེ་འཆི་མེད་པ་ལྟར། །བླ་མ་ལ་ཡང་སྐྱེ་འཆི་ག་ལ་ཡོད། །མོས་གུས་སྟོབས་ཀྱིས་འབྲལ་མེད་གནས་པ་ཡིན། །མྱ་ངན་མ་བྱེད་མངོན་དགར་གསོལ་བ་ཐོབ། །གསུངས་ནས། ང་རང་ཡང་མངོན་དགར་འགྲོ་དགོས་སྙམ་ཙ་ན་གཉིད་སད་དོ། །དེ་ནས་ཞག་གསུམ་གསང་ནས་མཆོད་པ་ཕུལ་གསོལ་བ་བཏབ་པ་དང་། ཤངས་ནས་བང་ཆེན་པ་བྱུང་སྟེ། བླ་མ་གཤེགས་ཟེར་བ་བྱུང་བ་དང་། ཁོང་རྣམས་ཀྱིས་ང་ལ་གསང་འདུག་ནས། ངས་ནམ་ལངས་མ་ཐག་འཁོར་རྣམས་བསགས་ནས། བླ་མ་གཤེགས་ནས་ཞག་གསུམ་སོང་། ད་ངའི་ཆ་རྐྱེན་ཐམས་ཅད་དགེ་འདུན་ལ་མཆོད་པ་གྱིས། ཁྱེད་རྣམས་ཀྱིས་ཀྱང་ཅི་ཡོད་ཕུལ་བྱས་ནས། ཟླ་བ་གཅིག་ཏུ་བླ་མའི་མཆོད་པ་བྱས་ནས། དེ་ནས་ཚེས་བརྒྱད་ཀྱི་སྔ་དྲོ་ཐུགས་རྗེ་ཆེན་པོ་བྱོན་ནས། མཚམས་མ་བྱེད་པར་རིག་གཏད་དང་སྒྲུབ་ཐབས་ཞུས་ཚད་ལ་ཐུགས་རྗེ་ཆེན་པོའི་སྒོ་ནས་ཐུགས་རྗེ་ཆེན་པོའི་ཆོས་སྟོན་ཞིག སྙིགས་མའི་དུས་སུ་ཁྱོད་ཀྱིས་བསྟན་པའི་སྒྲུབ་ལུགས་དར་ཞིང་ཞལ་མཐོང་བ་མང་དུ་འབྱུང་བར་འགྱུར་གསུང་། དེ་ནས་ཐུགས་རྗེ་ཆེན་པོ་ཞུ་ཚད་ལ་སྟེར་བའི་གོ་ཆ་ཆེན་པོ་གྱོན་ནས་ཡོད་པ་ཡིན་སྟེ། ཆོས་ཐུན་བརྒྱད་པོ་འདི་ཡང་ཚར་བར་ཉན་ནུས་པ་མི་འོང་བར་འདུག་གོ །ཡང་ཚེས་བཅུ་བཞིའི་ཉི་མ་ཕྱེད་ཡོལ་ཙ་ན་བཅུ་གཅིག་ཞལ་བྱོན་ནས། ང་དང་ཁྱོད་ནི་དབྱེར་མེད་དེ། །སྐྱེར་པ་སྒང་པའི་པོ་ཏོ་ལ། །གསུངས་པས། གཞན་དུ་དགེ་སྦྱོར་བྱས་པ་བས། སྐྱེར་སྒང་དུ་གཉིད་ལོག་པ་དགའ་བ་ཡིན་ནོ། །ད་ངའི་སློབ་མ་སྟོད་ལུངས་ཀྱི་ཤི་སྐྱིད་པ་ཐུགས་རྗེ་ཆེན་པོའི་ཞལ་མཐོང་། ཐོད་ལོ་སྐོར་བ་ལ་སོགས་པའི་སློབ་མ་ལྔ་བཅུས་ཞལ་མཐོང་འདུག་པ་དང་། ངའི་སློབ་མ་ཡང་སློབ་བརྒྱུད་འཛིན་དང་བཅས་པ་རྣམས་ཀྱིས་ཞལ་མཐོང་བ་མང་དུ་འོང་བར་འདུག་སྟེ། ངའི་འདི་ཞལ་མཐོང་བ་འབའ་ཞིག་གི་རྒྱུད་པ་ཡིན་པ་དང་། ཐུགས་རྗེ་ཆེན་པོས་མ་འོངས་པའི་དུས་སུ་ཡང་ཞལ་མཐོང་བ་མང་དུ་འབྱུང་བར་ལུང་བསྟན་པས་ཐེ་ཚོམ་ཡིད་གཉིས་མི་དགོས་སོ། །བདག་གི་རྣམ་ཐར་བསྡུས་པ་འདི། དགེ་བཤེས་གྲགས་ཡེ་དང་། ནག་པོ་གཞོན་ཚུལ་གཉིས་ཀྱི་དོན་དུ་བཀོད་པ་ཡིན་ནོ། །དེ་ནས་བླ་མ་དགུང་ལོ་བདུན་ཅུ་རྩ་གསུམ་བཞེས་པའི་སྟོན་ཟླ་འབྲིང་པོའི་ཚེས་བརྒྱད་ནས་སྐུ་སྐྱེད་ཨེན་ཙམ་བསྙུང་བར་བྱུང་བས་རིམ་གྲོའམ་སྨན་དཔྱད་རེ་བྱེད་པར་ཞུས་པས། སྨན་དང་རིམ་གྲོ་བྱས་ཀྱང་ཚེས་བཅོ་ལྔ་ལ་སངས་དྲག་ནས་འོང་བར་འདུག་གསུངས་ནས་ཅི་ཡང་མ་གནང་ངོ་། །དེ་ནས་ཚེས་བཅུ་གསུམ་ལ། ཚོགས་སོགས་གྱིས་གསུང་ནས་བྱས་པས། བཅུ་བཞི་ལ་དྲག་ནས་འདུག་གི་གསུང་ནས་སང་དབུ་ཆེ་རྣམས་ཚོགས་ཤིག ངས་ཆོས་བཤད་པ་ཡིན་ནོ་གསུངས་ནས། སྔ་དྲོ་ན་བསགས་པས་ད་ཚོགས་སམ་བྱས་པས་ཚོགས་གདའ་ཟེར། ཕ་མའི་དང་། རྩིས་མཁན་གྱི་རྩིས་ལྟར་བྱས་ཀྱང་རུང་། རླུང་རྩིས་ལྟར་བྱས་ཀྱང་ཕོ་ལོ་བཞི་བཅུ་ལས་མི་ཐུབ་པ་འདུག་པ་ཡིན་ཏེ་བླ་མ་ཤངས་པའི་སྐུ་དྲིན་གྱིས་ཕོ་ལོ་བདུན་ཅུ་གསུམ་ཐུབ། ལོ་བརྒྱ་ལྷག་ཙམ་འཕྲད་བསམ་པ་ཡིན་ཏེ། ཁྱེད་རྣམས་ལ་སྐྱོ་བ་སྐྱེ་བར་བྱུང་བས་ད་འགྲོ་བ་ཡིན། ཇོ་བཙུན་དར་ཤེ་ཁྱོད་སྙམ་ན་ལོ་རེ་འབུམ་བརྒྱ་ཚར་རེ་བྱ་སྙམ་སྟེ། ཆོས་མི་ལ་བཅོལ་བ་ཡིན། སྟོན་པ་དཀོན་ཤེ་ཁྱོད་སྙམ་ན་ཆོས་ང་ལས་མཁས་པ་མེད་སྙམ་སྟེ། ཆོས་དང་སེམས་སུ་མ་འདྲེས་པར་འདུག་པ། རྒྱལ་པོ་དཔེ་ཀར་ལ་ལྟོས། ཐང་པ་ཇོ་བཙུན་དང་ཆོས་མགོན་གཉིས་སྙམ་ན་ཟླ་བ་ངོ་རེ་ལ་སྟོན་མོ་བཟང་པོ་རེ་བྱས་པས་ཆོས་འགྲུབ་པ་ཡིན་སྙམ་སྟེ། ངས་བྱས་ཆེ་ལ་དྲན་འདྲེན་པའི་དགེ་བ་ཆོས་བརྒྱད་ཀྱི་སྟོན་མོ་དེ་དེས་འཁར་ཆེ་ཆེ་ན་འབྲོག་བཟང་པོའི་ཕྱུགས་དེར་སྐྱེ་བ་སྲིད། ང་ལ་ཆོས་བྱེད་དུས་སུ་ཁྱེད་རྣམས་ཆོས་མི་དྲན་པར། སང་ན་སར་ཐུག་ཙ་ན་ཤ་བ་ཉུང་མས་སྣང་བ་བཞིན། ལག་ངར་སྔས་སུ་བཅུག་ནས་མིད་པ་ཐུགས་ཐུགས་བྱས་ནས། ངོ་ནག་ཏིང་ཏིང་བྱེད་ཀྱིན་ད་རེས་མ་ཤི་ན་ཆོས་བཤའ་མ་གཅིག་བྱེད་དེ་ཟེར་བའི་ངང་ལ་འཆི་བ་འོང་གིས། ངས་དང་པོ་ཆོས་དྲན་དུས་ན་དྲན། བར་དུ་བྱེད་དུས་ན་བྱས། ཐ་མ་དགོས་དུས་སུ་སླེབ་པ་ཡིན་ནོ། །གཞོན་ནུ་འོད་སྤོས་ཕུལ་དང་། བརྒྱུད་པའི་བླ་མ་རྣམས་ཀྱང་བྱོན། ཐུགས་རྗེ་ཆེན་པོ་དང་ཡི་དམ་གྱི་ལྷ་ཐམས་ཅད་ཀྱང་བྱོན་ནོ། །སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱང་ནམ་མཁའ་ཁེངས་པ་བྱོན་པ་འདུག་པས་གསོལ་བ་ཐོབ་གསུང་ངོ་། །དེ་ནས་སྐྱེར་སྒང་འདིར་མཇུག་ཏུ་ཇི་ལྟ་བུ་གཅིག་འོང་ཞུས་པས། འདི་ན་ཀླུ་དང་སྲིན་མོ་ཐུ་བ་གཅིག་ཡོད་པ་ཡིན་ཏེ་ངས་བཏུལ་བ་ཡིན། ངའི་བྱིན་རླབས་མ་ཉམས་རིང་ལ་སྐྱེར་སྒང་འདི་པོ་ཏ་ལ་དངོས་ཡིན་པས། གཞན་དུ་རི་ཁྲོད་དང་འདག་ཆར་བྱས་པ་བས་འདིར་གཉིད་ལོག་པ་དགའ་བ་ཡིན་ནོ། །ད་བཟོད་མཐའ་མི་དབུས་སུ་སྡུག་པའི་སྟོབས་ཀྱིས་འབུམ་ཐང་འདིར་ཁྱི་ལུད་ཐོར་གྱིས་འབྱུང་། བུད་མེད་ཤམ་བུ་ཅན་གྱིས་བཞུད་ཏ་བཀྱེ་རེ་བ་འོང་བར་འདུག དེ་ཙ་ན་ངའི་བྱིན་རླབས་ཉམས་པ་ཡིན་པས། དེའི་དུས་ན་ཀླུ་དང་ཀླུ་སྲིན་མོ་ལངས་ནས། ཐུབ་པ་ཡང་ཉུང་དུ་འགྲོ། རྩེ་གཅིག་སྒྲུབ་པ་བྱེད་པའང་མི་འོང་བར་འདུག་གོ །གསུངས་སོ། །དེ་ནས་བླ་མ་འདི་ནས་གང་དུ་གཤེགས། གསོལ་བ་གང་དུ་བཏབ། ཆོས་བརྒྱུད་འདི་སུས་འཛིན་ཞུས་པས། བླ་མའི་ཞལ་ནས་ཁྱེད་རྣམས་ང་ལ་མོས་ན་ཤར་ཕྱོགས་མངོན་པར་དགའ་བའི་ཞིང་དུ་མངོན་པར་རྫོགས་པར་སངས་རྒྱས་ནས་ཐེག་པ་ཆེན་པོ་འབའ་ཞིག་གི་ཆོས་ཀྱི་འཁོར་ལོ་བསྐོར་བར་འགྱུར་བས། དེར་གསོལ་བ་ཐོབ་ཅིག ས་ལ་གནས་པའི་བྱང་ཆུབ་སེམས་དཔའ་འབའ་ཞིག་ཏུ་སྐྱེ་བར་འགྱུར་རོ། །ངས་ཆོས་བརྒྱུད་འདི་གཡོར་པོ་སྟོད་ནས་འཛིན་མཁན་གཅིག་འོང་སྟེ། རྡོ་རྗེ་འཆང་གིས་ལུང་བསྟན་པ་བཞིན་དུ་མི་རབས་བདུན་དུ་བརྒྱུད་པའི་ཚེ། མཁའ་འགྲོ་མའི་ཞལ་གདམས་འདི་རྣམས་ཕྱོགས་ཀུན་ཏུ་ཁྱབ་ཅིང་། གདུལ་བྱ་སྣོད་དང་ལྡན་པ་མང་དུ་འབྱུང་བར་འགྱུར་རོ། །གསུངས་ནས། གདུལ་བྱས་འདི་ཐམས་ཅད་མི་རྟག་པའམ། སེམས་ཅན་རྣམས་ཀྱི་སྣང་ངོར་དགོངས་ནས། དགོངས་པ་ཡོངས་སུ་མྱ་ངན་ལས་འདའ་བའི་ཚུལ་བསྟན་ནས་སྐུ་གཤེགས་སོ། །གྲུབ་ཐོབ་སྐྱེར་པ་སྒང་པའི་རྣམ་པར་ཐར་པ་རྒྱ་མཚོ་ལས། འདིར་ཆུ་ཐིགས་ཙམ་གཅིག་ཡི་གེར་བཀོད་པ་རྫོགས་སོ།། །། ༈ །སྐྱེར་སྒང་པའི་གསང་བའི་རྣམ་ཐར་བཀའ་བརྒྱ་མ་བཞུགས་སོ།། སངས་རྒྱས་ཐམས་ཅད་འདུས་པའི་སྐུ། །རྡོ་རྗེ་འཆང་གི་ངོ་བོ་ཉིད། །དཀོན་མཆོག་གསུམ་གྱི་རྩ་བ་སྟེ། །སྐྱེར་པ་སྒང་པའི་ཞབས་ལ་འདུད། །ཡོས་བུའི་ལོ། ཁྱི་ཟླ་བའི་ཡར་ངོའི་ཚེས་བཅུའི་ནུབ་མོ་མཁའ་སྤྱོད་དཀར་དམར་གྱི་བྱིན་རླབས་གཅིག་མཛད་པའི་དུས་སུ། ཉེ་གནས་གཞོན་ཚུལ་དང་། གྲགས་ཡེས་དང་། ང་དང་གསུམ་ལས་མེད་པའི་དུས་སུ་རིན་པོ་ཆེའི་ཞལ་ནས། ཇི་ལྟར་འདབ་གཤོག་མ་རྒྱས་པར། །བྱ་ཡིས་མཁའ་ལ་འཕུར་མི་ནུས། །དེ་བཞིན་མངོན་ཤེས་རྟོགས་བྲལ་བས། །སེམས་ཅན་དོན་བྱེད་ནུས་མ་ཡིན། །ཞེས་གསུངས་པ་དེ་བདེན་པར་འདུག ད་ལྟ་མངོན་པར་ཤེས་པ་བག་ཙམ་ལ་བརྟེན་ནས་འགྲོ་དོན་ཡང་འགྲུབ་པར་འདུག་གསུངས། སངས་རྒྱས་གཉན་སྟོན་གྱི་ཕྱག་ན་སྣམ་བུ་བདུན་ཡོད་པ་ཕུལ་ནས། འོ་ན་རིན་པོ་ཆེ་ཉིད་གང་དུ་སྐྱེ་བ་བཞེས་པ་དང་། གང་དུ་བཞུད་ལགས་ཞེས་ཞུས་པས་དེ་འདྲ་བག་ཙམ་ཡོད་དེ་བློ་ཡུལ་དུ་མི་ཚུད་གསུང་། དེ་ལྟར་ཡང་ནས་ཡང་དུ་ཞུས་པས། བཀའ་རྒྱ་བཏབ་ནས་གནང་བ་ཡིན་པས། དད་པ་དང་གུས་པ་གཅིག་གཉིས་མ་གཏོགས་པ་གཞན་ལ་འགྲིམས་ན་ཡེ་ཤེས་ཀྱི་མཁའ་འགྲོས་སྒྲོལ་ཞིག་གསུངས་ནས་གནང་བ་ཡིན་པས་ཤིན་ཏུ་དམ་པར་བྱ་གསུངས། དེ་ལ་བདག་གི་བླ་མ་དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོར་གྱུར་པ། འགྲོ་བའི་དེད་དཔོན། དུས་གསུམ་གྱི་བདེ་བར་གཤེགས་པ་དུ་མའི་ཞལ་གཟིགས་པ། འགྲོ་བའི་དཔལ་མགོན་དུ་གྱུར་པ་དེ། རྒྱ་གར་གྱི་མཐའ་འཁོབ་སངས་རྒྱས་ཀྱི་བསྟན་པ་མེད་པ། ངམ་འབྲོག་དང་གཡང་ས་དང་། ཚེར་མ་སྣ་ཚོགས་པར། ཀྲི་ཀྲིམ་ཞེས་པའི་རིགས། ཡབ་རལ་པ་ཅན་ཞེས་པ་དང་། ཡུམ་ཨུཥྨ་ཞེས་བྱ་བ་གཉིས་ལ་སྲས་བདུན་ཡོད་པའི་ལྔ་ཚོགས་མ་གཟི་བརྗིད་གྲགས་པ་ཞེས་བྱ་བར་གྱུར་ཏོ། །དེས་དགུང་ལོ་བདུན་ལོན་ནས་བ་གླང་རྫིའུ་བྱས་ཏེ། གནས་པ་བཟང་པོ་ཡོད་ཀྱང་དགེ་བའི་བཤེས་གཉེན་དང་མ་མཇལ་བས་ངོ་མ་ཤེས་གསུངས། གྲོང་དེར་མི་རིང་བ་གཅིག་ན་ཚོང་འདུས་ཡོད་པའི་སར་བྱོན་པས། རྣལ་འབྱོར་པ་གཅིག་སྟག་ལ་ཞོན་ནས་རལ་གྲི་ནམ་མཁའ་ལ་བསྐོར་བས་མེ་ཏོག་གི་ཆར་འབེབས་པ་གཅིག་གཟིགས། དེ་ལ་མོས་ནས་ཕྱག་དང་བསྐོར་བ་བྱས་ནས་ཐུགས་རྗེ་འཛིན་པར་ཞུས་པས། བྱེད་པ་ཐམས་ཅད་ཀུན་རྫོབ་ཡིན། །བྱེད་མེད་རྟོགས་ན་མྱ་ངན་འདའ། །དུས་གསུམ་སངས་རྒྱས་ཐམས་ཅད་ཀྱང་། །ཚོགས་གཉིས་འགྲོ་བའི་དོན་དུ་སོག །གསུངས་ནས། ནམ་མཁའ་ལ་གཤེགས་ཏེ། སྔ་མ་དེ་གསལ་བཏབ་པ་བཞིན་སོང་ནས། ཏིང་ངེ་འཛིན་མཐའ་དབུས་མེད་པ་བྱུང་སྟེ། རི་བྲག་གཅིག་ལ་བསྒོམས་པས། ནམ་མཁའ་ལ་སྤྱན་རས་གཟིགས་བཅུ་གཅིག་ཞལ་ལ། འོད་ཟེར་ཅན་དང་། སྒྲོལ་མ་དང་། རལ་གཅིག་མ་དང་། རྨ་བྱ་ཆེན་མོ་ལ་སོགས་པ་དང་། གཞན་ཡང་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་བ་ཞལ་གཟིགས། དེ་ནས་ཆུ་བོ་མུ་ནི་ཞེས་བྱ་བར་སྒྲུབ་པ་མཛད་པས། ཆུ་བོ་དེའི་འགྲམ་ན་སངས་རྒྱས་འོད་སྲུང་གིས་བཞེངས་པའི་གཙུག་ལག་ཁང་གཅིག་གི་དྲུང་ན། མཛེ་མོ་གཅིག་ན་རེ། ཁྱོད་ཆོས་འདོད་དམ་ཟེར། ཞུ་གསུངས་པས། རང་སེམས་གདོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ཅན། །ཟུང་འཇུག་སྙིང་རྗེའི་རྟ་ལ་ཞོན། །རང་གཞན་གཉིས་ཀྱི་དོན་དེས་འགྲུབ། །གསུངས་ནས་མི་སྣང་བར་གྱུར་ཏོ། །དེ་ནས་ཕ་མ་ལ་སོགས་པ་ཆོས་བསྟན་ཡང་གདུལ་བྱ་མང་པོ་ནི་མ་བྱུང་། བདུན་ཅུ་རྩ་གཅིག་ལ་འདའ་བའི་ཚུལ་བསྟན་ནས་ཡང་རིན་པོ་ཆེ་མངའ་རིས་སྟོད་དུ་སྐུ་འཁྲུངས་ཏེ། མངའ་རིས་སྟོད་དུ་སྐུ་སྐྱེ་བ་བཞེས་གསུངས་ཞེས་བྱ་བ་དེ། ཡུལ་ལྷ་ཤོད་ཅེས་པར་གྲོང་ཁྱེར་ར་མ་ཅན་ཞེས་བྱ་བ། ཡབ་ཞང་ཞུང་བཙུན་པ་ཞེས་བྱ་བ། ཡུམ་འོད་ལྡན་མ་ཞེས་བྱ་བ་ལ་སྲས་གཉིས་ཡོད་པའི་ནུ་བོ་དར་མ་ཙན་ཞེས་བྱ་བར་འཁྲུངས་ནས། ལོ་བཅུ་བདུན་ལ་གནས་པ་བཟང་པོ་ཡོད་དེ། ཡབ་ལ་ཆོས་བྱེད་པའི་བླ་མ་གང་བཟང་དྲིས་པས། ཡབ་ན་རེ་ངེད་ཀྱི་རིགས་ནི་བོན་པོའི་རིགས་ཡིན་པས་ཁྱོད་ཀྱང་བོན་སློབས་ཟེར་ནས་ཁྲིད་ནས་སོང་། དྲང་སྲོང་མིག་གསུམ་པ་ཞེས་པ་ལ་བོན་མཁས་པར་བསླབས་ནས། ཏི་སེའི་བྱང་ངོས་སུ་དབང་ཕྱུག་ཆེན་པོའི་རྫོང་། དྲང་སྲོང་ཀར་རྒྱལ་གྱི་གནས་སུ་བསྒྲུབས་པས། ནམ་མཁའ་ལ་འགྲོ་བ་ལ་སོགས་པའི་རྫུ་འཕྲུལ་དཔག་ཏུ་མེད་པ་སྟོན་ནུས་པ་བྱུང་གསུང་། དུས་གཅིག་ན་བྲག་དེའི་མདུན་ན་བྱ་དཀར་པོ་ཤིན་ཏུ་མཛེས་པ་གཅིག་ན་རེ། རྒྱ་མཚོའི་འགྲམ་དུ་སྐོམ་པས་གདུངས། །རིན་ཆེན་གླིང་ནས་སྟོང་པར་འགྲོ། །བྱ་བ་ངན་ལ་མ་ཞེན་པར། །འཁོར་བའི་རྒྱ་མཚོ་བསྒྲལ་ན་བཟང་། །ཞེས་གསུངས་ནས་མི་སྣང་བར་གྱུར་ཏོ། །དེ་ནས་ཁང་པའི་ནང་ན་ལོག་ནས་བསམས་པས། སྐྱེས་པའི་མཐའ་འཆི། འདུས་པའི་མཐའ་བྲལ་རྒྱལ་པོ་ལ་གདམས་པའི་མདོ་དྲན་ནས། སྔར་གྱི་ཏིང་ངེ་འཛིན་ལ་བརྟེན་ནས་བསྒོམས་པས། སྔར་གྱི་བྱ་དེ་སྤྱན་རས་གཟིགས་གྱི་སྤྲུལ་པ་ཡིན་པར་ཤེས་ཏེ། ནམ་མཁའ་དང་མཉམ་པའི་སེམས་ཅན་ལ་མཐའ་དབུས་མེད་པའི་སྙིང་རྗེ་ཆེན་པོ་སྐྱེས་ནས་གཞན་དོན་མང་པོ་འགྲུབ་གསུངས། ཡང་དུས་གཅིག་ན་ཡུལ་དེའི་རྒྱལ་པོ་ཛ་ཞེས་པ་ཕྱི་རོལ་པ། ནུས་པ་ཅན་གཅིག་ཡོད་པ་དེ་ན་རེ། ཞང་ཞུང་གི་བུ་ཁྱོད་གཞན་དོན་གང་གི་སྒོ་ནས་བྱེད་ཟེར། བྱང་ཆུབ་ཀྱི་སེམས་སོ་ཞེས་གསུངས་པས། ཁོ་ཁྲོས་ནས་ལུས་དཔག་ཚད་སྟོང་དུ་སྤྲུལ་ནས། ལག་པ་སྟོང་ནས་མཚོན་ཆས་ཆར་ཕབ། དེ་ལ་ཕྱི་རོལ་སྒྱུ་མར་གཏན་ལ་ཕབ་པ་དང་། ནང་འཛིན་པའི་སེམས་རང་བཞིན་མེད་པར་ཤེས་པས། མེ་ཏོག་གི་ཆར་པར་གྱུར་པ་ལ། རྒྱལ་པོ་མོས་ཏེ་ནང་པའི་བསྟན་པ་ལ་བཀོད་པར་བྱས་གསུང་། ཡང་དུས་གཅིག་ན་མཐའི་རྒྱལ་པོས་དཔུང་ཡན་ལག་བཞི་པའི་དམག་དྲངས་པས། ངས་དེ་ལ་བྱམས་པའི་ཏིང་ངེ་འཛིན་ལ་མཉམ་པར་བཞག་པས། དམག་ཐམས་ཅད་ཐུགས་རྗེ་ཆེན་པོར་སྐུར་བསྒྱུར་ནུས་པ་བྱུང་གསུངས་སོ། །ཡང་ལས་འགའ་ཞིག་གིས། ལུས་ལ་འབྲུམ་བུ་ནག་པོའི་ནད་ཀྱིས་བཏབ་པས། རིག་པ་སེམས་ལ་ན་རྒྱུ་མེད་ཀྱང་། རྣམ་སྨིན་གྱི་ལུས་ལ་ན་ཚ་ཆེན་པོ་བྱུང་སྟེ། འོ་དོད་དྲག་པོ་བོས་པས་ནམ་མཁའ་ལ་རྗེ་བཙུན་མ་དཀར་མོ་བྱོན་ནས། རྣམ་སྨིན་གྱི་ལུས་ལ་རྒྱལ་བའི་སྐུ། ཞེས་གསུངས་པ་ལ་བརྟེན་ནས་ཟབ་མོའི་ཆོས་མང་པོ་རྒྱུད་ལ་སྐྱེས་གསུངས། ཡང་རིན་པོ་ཆེའི་གསུང་ནས་དགུང་ལོ་བདུན་ཅུ་ལ་མཛད་པ་མཐར་ཕྱིན་པར་མཛད་ནས་སྨན་གྱི་ལྗོངས་ཅེས་པར་འཕགས་པ་དགྲ་བཅོམ་པ་ལྔ་བརྒྱའི་དྲུང་དུ་མྱ་ངན་ལས་འདས་ཏེ། རྒྱ་ནག་ཏུ་སྐྱེ་བ་བཞེས་གསུངས་སོ། །ཡང་རྒྱ་ནག་པོའི་ཡུལ་རྒྱ་མཚོའི་འགྲམ་ན། གྲོང་ཁྱེར་ལྟ་ན་སྡུག་ཅེས་བྱ་བ་མི་ཁྱིམ་འབུམ་ཚོ་ཡོད་པར། རིགས་མཐོ་བ་ཡབ་གངྒཱ་ཞེས་པ། ཡུམ་ནི་ར་མ་ཞེས་པ་དེ་གཉིས་ཀྱི་སྲས་པད་མའི་དཔལ་ཞེས་བྱ་བར་གྱུར་ཏོ། །ཡབ་ལ་དོང་ཙེ་རྙིང་པ་བང་བ་སྟོང་ཡོད་པ་ལ་སྦྱིན་པ་ནི་མི་བྱེད་པ་ལ། རིན་པོ་ཆེ་པས་ལོ་བདུན་ལོན་པས་ཡབ་ལ་རི་བོ་རྩེ་ལྔ་ལ་འགྲོ་བར་ཞུས་པས། ཅི་ཤི་བར་འགྲོའམ་དེ་ལས་ལོག་པ་ནི་མེད་ཟེར་རོ། །དེར་ཡིད་ཆད་དེ་བྲག་སེང་གེ་རྒྱབ་སྣོལ་དུ་བྱོན་ནས་འཇམ་དཔལ་ལ་གསོལ་བ་བཏབ་པས། འཇམ་དཔལ་པདྨའི་དཔལ་ལ་འཁོར་ལྷ་མོ་བརྒྱད་ཀྱིས་སྐོར་བ་ཞལ་གསུམ་ཕྱག་དྲུག་སྐུ་མདོག་དཀར་པོ་ནམ་མཁའ་ལ་བྱོན་ནས། བརྗོད་དུ་མེད་པ་སྙིང་པོའི་དོན། །མ་ཡེངས་སྒོམ་པ་འབྲུའི་དོན། །དེ་ཉིད་ཤེས་པ་སྒོམ་དུ་མེད། །ནམ་མཁའི་ངང་ལ་ནམ་མཁའ་ལྟ། །ཞེས་གསུངས་པ་དང་། སྔར་གྱི་དེ་གསལ་བཏབ་པ་ལྟར་ཏིང་ངེ་འཛིན་མཐའ་དབུས་མེད་པ་སྐྱེས་ཏེ། སྤྱོད་པ་མཛད་དུ། རྒྱའི་བཀྲ་ཤིས་ཁྲི་སྒོ་ཞེས་པར། འཕྲུལ་གྱི་རྒྱལ་པོ་དྷརྨ་ཤྲཱི་ཞེས་པ་སྔོན་སངས་རྒྱས་ལ་དད་པ། ཕྱིས་མུ་སྟེགས་པ་ལ་ཞུགས་པ་དེ་མ་ཧེ་སྟོང་སྟོང་གསོད་པར་གྱུར་པ་དེ་འདུལ་བའི་དོན་དུ། གཞོན་ནུ་ཀརྟི་ཀར་སྤྲུལ་ནས་བྱོན་པས། རྒྱལ་པོས་ཡི་དམ་བྱོན་གདན་ལ་བཞུགས། མ་ཧེ་སྒྲོལ་ཟེར་བ་དང་། ཀརྟི་ཀས་ངའི་ཟས་དེ་མིན་གསུངས་པ་དང་། འོ་ན་གང་ཡིན་དྲིས་པས། དེའི་ལན་དུ། དཀར་གསུམ་མངར་གསུམ་ལན་ཚ་དྲི། །སྡིག་མེད་འབྲས་བུ་ངའི་ཟས། །ཞེས་གསུངས་པས། རྒྱལ་པོ་ན་རེ། ཟས་སུ་ཤ་ཟ་སྐོམ་དུ་ཁྲག་འཐུང་བ། །ལྷ་ཆེན་མཧཱ་དེ་བའི་རིགས་མིན་ནམ། །ཟེར་བ་དང་། ཀརྟི་ཀས་སྙིང་ཁ་ནས་དྲག་པོའི་ཕྲིན་ལས་ཀྱི་མེ་སྐྱེ་བས་འཚིག་ལ་ཁད་པ་དང་། རྒྱལ་པོས་ཞུས་པ། ཐུགས་དང་འགལ་བ་བཟོད་པར་གསོལ། ལས་གང་ཡིན་པ་བྱའོ་ཞེས་ཟེར་བ་ལ། དེ་ཉིད་དགེ་བ་བཅུ་ལ་བཀོད་དེ། གང་ལ་གང་འདུལ་དེ་ལ་དེར་སྟོན་བྱ་བ་དེ་ལ་ཟེར་བ་ཡིན་གསུངས། ཡང་རྒྱ་ནག་གི་ཡུལ་སྐར་མ་ཅན་ཞེས་བྱ་བ་ན། ཕྲ་མེན་ཟངས་ཀྱི་མདོག་ཅན་བྱ་བ། ནུབ་རེ་ལ་མི་རེ་ཟ་བ་གཅིག་ཡོད་པས། དེ་འདུལ་བ་ལ་གནོད་སྦྱིན་ཟངས་ཀྱི་མགོ་ཅན་དུ་སྤྲུལ་ཏེ། དེ་དང་ཁྱོ་ཤུག་བྱས་ཏེ། མོ་ཡིད་ཕབ་པ་དང་། ངག་ཏུ་ཡི་གེ་དྲུག་པ་བགྲངས་པས། མོ་ན་རེ་ཅི་ཡིན་ཟེར། ཟས་ཚོལ་བའི་སྔགས་སོ་བྱས་པས། མོ་ཡང་དད་དེ་མང་དུ་བགྲངས་པས། འཕགས་པའི་ཐུགས་རྗེ་ལས་སད་དེ། ནང་པ་ལ་ཚུད་ནས་བདེ་བར་བྱས་གསུངས། ཡང་རྒྱལ་པོ་མུན་པའི་གོས་བྱ་བ་ལ་སོགས་པ་མང་པོ་བཏུལ་ནས། དགུང་ལོ་དྲུག་ཅུ་ལ་ཞི་བར་གཤེགས་སོ། །དེ་ཉིད་ནས་ཐག་མི་རིང་བ་གཅིག་ན་ཨ་ར་ཐ་ཞེས་པའི་གྲོང་དུ་སྐྱེས་སོ། །དེ་ཡང་ཨ་ར་ཐ་ཞེས་པའི་གྲོང་དེའི་ནུབ་ན་ནགས་མཐུག་པོ་གཅིག་གི་ནང་ན་སངས་རྒྱས་འཁོར་བ་འཇིག་གིས་བཞེངས་པའི་མཆོད་རྟེན་གཅིག་ཡོད་པ་ལ། སྤྲེའུ་སྟོང་ཞིག་གནས་པས་དྲི་དང་ཆུས་མ་རུངས་པ་བྱས་པ་རྣམས་ངན་འགྲོར་འགྲོ་བ་ལ་དགོངས་ནས། སྤྲེའུའི་རྒྱལ་པོར་སྐྱེ་བ་བཞེས་ཏེ། དེ་ཡང་བཞིན་སྡུག་པ། བོང་ཆེ་བ། དབུ་ལ་རིན་པོ་ཆེའི་ཞྭ་གསོལ་བ། ཕྱག་ན་ཤིང་གི་ཕྲེང་བ་འཛིན་པར་སྤྲུལ་ནས། མཆོད་རྟེན་དེ་ལ་ཕྱག་དང་སྐོར་བ་བསླབས་པས་ཤེས་ནས། རྒྱུ་འབྲས་ཀྱི་ཆོས་བསྟན་པས་གོ་བར་གྱུར་ཏེ་གསུངས་པ། འོ་སྐོལ་སྤྲེའུ་རྣམས་གསོན་ཞིག ཕྱི་སྣང་བ་འབྲལ་མེད་འདི་ལྟ་བ། ནང་རིག་པ་འཛིན་མེད་འདི་སྒོམ་པ། བར་བླང་དོར་མེད་པ་འདི་སྤྱོད་པ་ཡིན་གསུངས་པས། དེ་དག་གི་བདེན་པ་རྟོགས་པ་མང་དུ་བྱུང་སྟེ། བདེ་བ་ལ་བཀོད་པས། ཡུལ་དེའི་མི་རྣམས་ན་རེ། ནགས་གསེབ་ཡ་གི་ན་སྤྲེའུ་གཅིག་གིས་དེ་དག་ཐམས་ཅད་བདེ་བ་ལ་བཀོད་ཅེས་སྨྲ་ཞིང་། ལྟ་བ་མང་དུ་བྱུང་སྟེ། རྒྱལ་པོ་གཅིག་གིས་སྤྲེའུ་རྒྱལ་པོ་ལ་སྨྲས་པ། ཤེས་ལྡན་དག་ཁྱེད་རྣམས་ཅིའི་ཕྱིར་བདེ་བར་གནས། བདེ་བར་འཚོ། སྤྲེའུས་སྨྲས་པ། རིགས་ཀྱི་མཆོག་གྱུར་རྒྱལ་པོ་བདག་ལ་གསོན། །རྒྱུ་འབྲས་རྟེན་ཅིང་འབྲེལ་འབྱུང་འདི། །མི་བསླུ་ཚད་མར་བློ་ཐག་ཆོད། །ཡེ་ནས་གནས་པའི་སེམས་ཉིད་འདི། །ཆོས་སྐུ་བདེ་བ་ཆེན་པོར་གོ །དེ་ཉིད་བརྫུན་པོ་ཡིན་ན་སྤྲེའུ་ཤི། །ཞེས་གསུངས་པས། རྒྱལ་པོ་འཁོར་བཅས་དད་དེ། ཨེ་མ་ཧོ་ངོ་མཚར་རེ་ཆེ་ཞེས་ཕྱག་དང་སྐོར་བ་བྱས་ནས་སླར་སོང་ངོ་། །དེ་ནས་སྤྲེའུའི་རྒྱལ་པོ་དེས་འཁོར་རྣམས་ལ་སྨྲས་པ། རང་ཅག་སྤྲེའུ་ཐམས་ཅད་དང་། སྣང་བ་ཇི་ལྟར་སྣང་ཡང་རུང་། ཚོགས་དྲུག་ཞེན་འཛིན་མེད་པར་ཞོག །རྣམ་རྟོག་ཇི་ལྟར་སྐྱེས་ཀྱང་རུང་། །སེམས་ཉིད་བཞི་རྩ་མེད་པར་ཞོག །དུག་ལྔ་ཇི་ལྟར་སྐྱེས་ཀྱང་རུང་། །འོད་གསལ་ཆོས་སྐུ་ཆེན་པོར་ཞོག །སླར་ལོག་སྟེ། ཨེ་མ་ངོ་མཚར་ཆེ་ཞེས་གདོང་མཆི་མ་དང་བཅས་ཏེ་གསུངས་པས། ཐམས་ཅད་ཀྱིས་བདེན་པ་མཐོང་བར་གྱུར་ཏོ། །དེའི་ཚེ་ནམ་མཁའ་ལ་འཇའ་དང་འོད་དང་ས་གཡོ་བ་ལ་སོགས་པའི་ལྟས་ཆེན་པོ་བྱུང་སྟེ། རང་ཡང་ངོ་མཚར་སྐྱེས་སོ། ༈ །དེ་ཡང་རིན་པོ་ཆེ་དེ་ཉིད་བུད་ཤིང་ཟད་པའི་མེ་བཞིན་དུ་མྱ་ངན་ལས་ལོ་ཉི་ཤུ་རྩ་གཉིས་ལ་འདས་ཏེ། རྒྱ་གར་གྱི་ཡུལ་ཡངས་པ་ཅན་དུ་སྐུ་འཁྲུངས་སོ། ༈ །དེ་ཡང་རྒྱ་གར་གྱི་ཤར་ཕྱོགས། ལི་བྱིའི་གནས་བྱ་བ་ཡངས་པ་ཅན་དུ་གྲགས་པའི་གྲོང་ཁྱེར་གཅིག་གི་དབུས་ན། རིགས་བྲམ་ཟེ། ཡབ་ཚོང་དཔོན་བཟང་པོ་དཔལ་དང་། ཡུམ་ཟླ་བའི་འོད་ཟེར་བྱ་བ་ལ་སྲས་བདུན་གྱི་ཐོག་མ་གཟི་བརྗིད་བྱ་བར་སྐུ་འཁྲུངས་ཏེ། ལོ་བཅུ་བདུན་ལ་ཨོ་ཏནྣ་པུ་རི་བྱ་བར། མཁན་པོ་ཁྱུ་མཆོག་རྒྱལ་བ་ལ་རབ་ཏུ་བྱུང་། མཚན་ཡང་ཤེས་རབ་གོ་ཆ་ཡིན། ཕལ་ཆེན་པའི་སྡེ་ཡིན་གསུངས། ཀ་མ་ལ་ཤཱི་ལ་ལ་རིགས་པའི་ཚོགས་མཉན། དེའི་དུས་སུ་མུ་སྟེགས་རག་ཤ་སྲིན་པོའི་གདོང་ཅན་ཞེས་པས། སངས་རྒྱས་ཀྱི་བསྟན་པ་ཉམས་པར་བྱེད་པ་རིགས་པའི་སྒོ་ནས་ཚར་བཅད་གསུང་། ཡང་རྣལ་འབྱོར་པ་ཉི་མ་སྦས་པ་བྱ་བ་རིགས་པའི་གནས་ལྔ་ལ་མཁས་པའི་པཎྜི་ཏ་ཟ་ཧོར་ཡུལ་ནས་བྱུང་བ་དང་། རྩོད་པ་བྱས་པས་མ་ཐུབ་པར་བླ་མར་གྱུར་པ་དེ་ངའི་བླ་མ་མཉམ་མེད་རིན་པོ་ཆེ་རྨོག་པ་ཡིན་གསུངས། ནུབ་ཕྱོགས་ཀ་ལིང་ཀ་ཞེས་པའི་དུར་ཁྲོད་དུ་རང་བྱུང་མཆོད་རྟེན་གཅིག་གི་དྲུང་དུ་སྒྲུབ་པ་ལ་ཕྱིན་པས། རྣལ་འབྱོར་པ་བོང་ཐུང་བ། སྤྱན་རྩ་དམར་བ། ཤིང་གི་རལ་གྲི་བཟུང་བ་གཅིག་ན་རེ། ཚེ་ལ་ལོང་མེད་ཡུན་རིངས་མི་སྡོད་ངེས། །ཐོས་པའི་ཐག་ཆོད་རིག་པ་ནང་དུ་ཁུག །མ་བཅོས་དྲི་མེད་མེ་ལོང་ནང་དུ་ལྟོས། །འཁོར་བ་སྤངས་ནས་མྱང་འདས་སྒྲུབ་ཏུ་མེད། །ཅེས་གསུངས་པས། ཆོས་དུ་མ་རོ་གཅིག་ཏུ་གོ དེ་ངའི་བླ་མ་སྤེན་ཕུག་པ་ཡིན་གསུང་། དེ་ནས་ཀེང་རུས་ལ་མེ་འབར་བའི་དུར་ཁྲོད་དུ་བྱོན་ནས་སྤྱོད་པ་མཛད་གསུངས། དེ་ནས་རྣལ་འབྱོར་པ་མི་ན་ར་ས་ཞེས་པ་རྫུ་འཕྲུལ་དང་ལྡན་པ་གཅིག་ན་རེ། ཁྱེད་ཅི་བྱེད་གསུངས། སྤྱོད་པ་ལ་འོངས་གསུངས་པས། ཁོང་ན་རེ། ནགས་ཚལ་མཐོངས་སུ་བསྒོམས་ན་བདེ་བ་ཐོབ། །ཐམས་ཅད་སེམས་སུ་ཤེས་ན་མི་མཐུན་མེད། །ཅེས་གསུངས་པས་སྤྱོད་པ་ལ་བོགས་ཆེན་པོ་བྱུང་། དེ་ངའི་བླ་མ་རྩ་རི་སྒོམ་པ་དེ་ཡིན་གསུངས། དེ་ནས་དཔལ་ཡོན་ཅན་དུ་སྐོར་བ་བྱས་པས། མཆོད་རྟེན་དེའི་རྩ་ན་རྣལ་འབྱོར་པ་སྟག་ལ་ཞོན་པ་ཉི་མའི་གོས་ཅན་བྱ་བ་ན་རེ། དྲན་པ་རང་སངས་ཆུའི་རི་མོ་འདྲ། །འགག་པ་མེད་པ་ཉི་མའི་སྙིང་པོ་འདྲ། །རིག་པ་སྣང་བ་མེ་ལོང་ནང་དང་འདྲ། །གསལ་ལ་མ་འགགས་ཤེལ་གྱི་སྒོ་ང་འདྲ། །གསུངས་ནས་ཕྱག་སྤྱི་བོར་བཞག་པས་ཏིང་ངེ་འཛིན་དཔག་ཏུ་མེད་པ་རྒྱུད་ལ་སྐྱེས། དེ་ངའི་བླ་མ་ཞང་སྒོམ་ཆོས་སེང་ཡིན་གསུང་། དེ་ནས་རྡོ་རྗེ་གདན་དུ་སྤྱན་རས་གཟིགས་ཀྱི་ལྷ་ཁང་གཅིག་ལྟ་བར་བཞེད་ནས་བྱོན་པས། ལམ་ཁ་གཅིག་ན། རྒན་མོ་པད་མའི་ཕྲེང་བ་གོན་པ་གཅིག་ན་རེ་གར་འགྲོ་ཟེར། ཨཱརྱ་ཕ་ལོ་ལྟར་འགྲོ་གསུངས་པས། མོ་ན་རེ། བྱམས་པ་སྙིང་རྗེ་བྱང་ཆུབ་སེམས། །བསྒོམས་ན་རང་ཉིད་ཐུགས་རྗེ་ཆེ། །མ་བསྒོམས་སངས་རྒྱས་མཐོང་བ་མེད། །སྙིང་རྗེ་ཟུང་འཇུག་སྤྱན་རས་གཟིགས། །ཞེས་གསུངས་ནས་མི་སྣང་བར་གྱུར། དེ་ངའི་བླ་མ་ལྕེ་སྒོམ་ཡིན་གསུངས། དེ་ནས་གྲོང་ཁྱེར་ཤིང་ཐགས་ཅན་དུ་དགུང་ལོ་བརྒྱད་བཅུ་ལ་མྱ་ངན་ལས་འདས་སོ། ༈ །དེའི་རྗེས་ལ་བྱང་ཕྱོགས་ཀྱི་ཆ་ནང་གོ་ས་རྒྱུད་གསུམ་ལས་ནམ་སྨད་དེ་བཞིན་གཤེགས་པའི་གསུང་བཻ་ཌཱུརྱས་བྲིས་པ་བཞུགས་པའི་ས་བྲག་སེང་གེའི་སྣ་རྩེར། ཐང་པ་འགྲོ་ཁམས་ཀྱི་རིགས་སུ་འཁྲུངས་སོ། །དེ་ཡང་ལོ་བདུན་ནས་ཉི་ཤུ་རྩ་ལྔའི་བར་བཅོམ་ལྡན་འདས་གཤིན་རྗེ་གཤེད་ལ་བསྙེན་པ་མཛད་གསུང་། དེ་ནས་ཁུ་བོ་འབལ་ཚད་མ་ཞེས་པའི་དགེ་བའི་བཤེས་གཉེན་ཆེན་པོ་གཅིག་བཞུགས་པའི་སར་རབ་ཏུ་བྱོན། ཐོས་བསམ་སྒོམ་གསུམ་ལ་འབད་པ་ཆེར་མཛད་དེ། གདན་ས་ཕྲིན་ལས་མང་པོས་འགྲོ་དོན་མཛད་པ་གཞན་དུ་ཤེས་སོ། །རིན་པོ་ཆེའི་ཞབས་ཏོག་མཛད་ནས་ཡང་རིན་པོ་ཆེ་ལ་ཞུས་པ། འདི་ནས་གང་དུ་གཤེགས་པར་འགྱུར། བདག་ཅག་ཐམས་ཅད་གསོལ་བ་གང་དུ་བཏབ་ཞུས་པས། རིན་པོ་ཆེའི་ཞལ་ནས་འདི་ནས་ཤི་འཕོས་ནས་བདེ་བ་ཅན་གྱི་ཞིང་ཁམས་སུ་པདྨའི་ཚལ་དུ་རྫུས་ཏེ་སྐྱེས་པ་ལ། རྒྱལ་པོ་ཉི་མའི་གཉེན་རྫིང་བུར་ཁྲུས་ལ་གཤེགས་པས་མཐོང་བ་དང་། དེ་དགའ་མགུ་ཡི་རང་བས་འདི་སྐད་ཅེས་སྨྲས་སོ། །ལྷའམ་ཀླུའམ་གནོད་སྦྱིན་གང་གི་བུ། །པད་མ་ལས་སྐྱེས་པདྨ་ལས་འཁྲུངས་ཏེ། །བདག་གི་སྲས་བྱ་ཁང་བཟང་དམ་པར་གཤེགས། །ཞེས་རིན་པོ་ཆེའི་ཁྲི་ལ་བཞག་ནས་མཆོད་པ་དུ་མས་མཆོད་དོ། །དེ་ནས་སངས་རྒྱས་འོད་སྲུང་གི་གདུང་བཞུགས་པའི་མཆོད་རྟེན་ཀེ་ཞེས་བྱ་བ་འཕང་དུ་དཔག་ཚད་གསུམ་ཡོད་པ་གཅིག་བཞུགས། དེའི་དྲུང་དུ་ཕྱིན་ནས་མཆོད་པ་དུ་མས་མཆོད་ཉི་མ་གཅིག་ལ་སེམས་ཅན་མང་པོའི་དོན་བྱས་ནས་ནུབ་ཕྱོགས་སུ་སངས་རྒྱས་འོད་དཔག་མེད་བཞུགས་པའི་སར་སྨོན་ལམ་གྱི་ཤུགས་དྲག་པོས་མཚམས་སྦྱར་ཏེ། སེམས་ཅན་བྱེ་བ་ཕྲག་ཁྲིག་མང་པོ་བདེ་བ་ལ་བཀོད་ནས་ཨུ་བརྒྱན་དུ་བྱོན་ཏེ། མཁའ་འགྲོ་མ་བདེ་བ་ནོར་བུའི་སར་གསང་སྔགས་ཀྱི་སྤྱོད་པ་ལ་ཞུགས་ནས་གདུལ་བྱ་མང་པོ་རྡོ་རྗེ་འཛིན་པའི་ས་ལ་འགོད་པ་ཡིན་གསུང་། ཁྱོད་ཀྱང་དེའི་དུས་སུ་ཡེ་ཤེས་ཀྱི་མཁའ་འགྲོ་མ་བཞིས་ཁྲིད་ནས་ངའི་དྲུང་དུ་འོངས་ནས། རྣལ་འབྱོར་པ་ཀ་རུ་པ་ཞེས་པར་གྱུར་ནས་གསང་བ་བླ་ན་མེད་པའི་སྤྱོད་པ་མཛད་དོ། །དེའི་གདུལ་བྱ་དང་མཉམ་གསུང་། རྫུ་འཕྲུལ་ལ་ཁྱད་པར་ཡོད་པས་ཉི་མ་གཅིག་ལ་ལུས་རིགས་མི་འདྲ་བར་སྤྲུལ་ནས་སེམས་ཅན་སྨིན་པར་བྱེད་ནུས་གསུངས། དེ་ནས་ནུབ་ཕྱོགས་ཀྱི་གྲོང་ཁྱེར་དཔེ་མེད་ཅེས་བྱ་བ་དེ་ན་ཏ་མ་ལ་རུས་པའི་གོས་ཅན་ཞེས་བྱ་བར་གྱུར་ནས་ཉིན་མོ་སྐྱེས་པ་ལྔ་བརྒྱར་སྒྱུར་ནས་ཞིང་ལས་བྱོན། མཚན་མོ་བུད་མེད་ལྔ་བརྒྱར་སྒྱུར་ནས་གསང་སྔགས་ཀྱི་སྤྱོད་པ་བྱེད་པ་ཞིག་ཡོད། དེས་ཁྱེད་སྨིན་པ་དང་གྲོལ་བར་བྱས་ནས་མཐར་འོག་མིན་དུ་སངས་རྒྱས་ཞི་བའི་རྒྱལ་པོ་ཞེས་བྱ་བའི་དྲུང་དུ་བྱང་ཆུབ་སེམས་དཔའ་ཏོག་གི་རྒྱལ་པོ་ཞེས་བྱ་བར་གྱུར་ནས་འགྲོ་བ་མང་པོའི་མགོན་དུ་འགྱུར་གསུང་། དེ་ནས་རིན་པོ་ཆེ་གང་དུ་འགྲོ་དོན་མཛད་ཞུས་པས། རིན་པོ་ཆེའི་གསུང་ནས་ང་དེ་ནས་ཏ་མ་ལ་རུས་པའི་གོས་ཅན་གྱིས་མཁའ་ལ་ཆུ་ལ་ཆུ་བཞག་པའམ། མར་ལ་མར་བཞག་པ་བཞིན་ཐིམ་ནས་ཤར་ཕྱོགས་མངོན་པར་དགའ་བའི་ཞིང་ཁམས་སུ་དེ་བཞིན་གཤེགས་པ་མི་འཁྲུགས་པའི་དྲུང་དུ་ཚངས་པར་སྤྱོད་པ་སྤྱད་ནས། འཇིག་རྟེན་གྱི་ཁམས་བཻཌཱུརྻ་སྣང་བ་བྱ་བར། དེ་བཞིན་གཤེགས་པ་དྲི་མེད་སྣང་བའི་དཔལ་གྱི་དྲུང་དུ་མངོན་པར་རྫོགས་པར་འཚང་རྒྱ་བར་འགྱུར་གསུངས། ངའི་འཇིག་རྟེན་གྱི་ཁམས་དེ་ཁྱད་པར་འཕགས་པ་སྣང་བ་ཞེས་བྱ་བ། མཚན་ནི་པདྨའི་བླ་མ་ཞེས་བྱ། ཡབ་ཚངས་པའི་རྒྱལ་པོ། ཡུམ་པད་མའི་སྙིང་པོ། སྲས་ཟླ་བའི་ཏོག རིམ་འགྲོ་པ་ཟླ་མཛེས། འདུས་པ་ནི་འབུམ་ཕྲག་དགུ སྐུ་ཚེ་ལོ་སྟོང་། དམ་པའི་ཆོས་ལྔ་ཁྲི་དྲུག་སྟོང་གནས་པར་འགྱུར་གསུངས། ད་ལྟ་ངའི་རྒྱུད་པ་ལ་གསོལ་བ་འདེབས་པ་རྣམས་སངས་རྒྱས་དེའི་དྲུང་དུ་ཚངས་པར་སྤྱོད་པ་ཡིན་པས། ཆོས་ཐམས་ཅད་སྒྱུ་མར་གཏན་ལ་ཕོབ་དང་གསུངས། ལར་ཞིང་ཁམས་དག་མ་དག་དང་། འཁོར་རྒྱ་ཆེ་ཆུང་དང་སྐུ་ཚེའི་ཚད་གདུལ་བྱ་ལ་སོགས་པ་ཐམས་ཅད་སྒྱུ་མའི་སྣང་བ་ཡིན། དེ་གཏན་ལ་ཕབ་པའི་གང་ཟག་ལ་བདེན་པར་གྲུབ་པ་རྡུལ་ཙམ་ཡང་མེད། འོ་ན་གཟུགས་སྐུ་གཉིས་ཀྱིས་སེམས་ཅན་གྱི་དོན་བྱེད་གསུངས་པ་དེ་ཇི་ལྟར་ལགས་ཞུས་པས། དེ་དག་པའི་འཁྲུལ་སྣང་ཡིན། ནམ་མཁས་ནམ་མཁའ་མཚོན་དུ་མེད། རྣམ་པ་ཐམས་ཅད་མཁྱེན་པའི་སངས་རྒྱས་ཡང་རྨི་ལམ་སྒྱུ་མར་གསུངས་པ་དེ་སྣང་བ་ཙམ་བཀག་པ་ཡིན་གསུངས། འོ་ན་རྒྱུད་པ་འདི་དར་མི་དར་ཅི་མཆི་ཞུས་པས། རྡོ་རྗེ་འཆང་དང་མི་ལ་ཡན་ཆད་ལ་གདུལ་བྱ་དེ་ཙམ་མེད། བླ་མ་རྗེ་བཙུན་ལྷ་རྗེ་ནས་བྱུང་བ་ཡིན། ངའི་རྒྱུད་པ་འདི་ཡང་ཁྱེད་ནས་བཟང་དུ་འགྲོ། ངའི་གྲྭ་པ་འདི་ཡང་སློབ་དཔོན་ཆེན་པོའི་ཤུལ་ཡིན་གསུངས། ཁྱོད་ཀྱང་འཁོར་བཟང་མེད་པར་སྐྱོངས་གསུངས། དཔལ་ཡེ་ཤེས་ཀྱི་མགོན་པོ་འདིས་ཅི་སྨྲས་པ་ཉན་པར་འདུག་གིས་གསུངས། སྦས་པའི་རྣལ་འབྱོར་པ་བྱ་བ་ཡང་ཁྱོད་ལ་ཚང་བ་ཡིན། ལར་གཅིག་རྒྱུ་ཡིན་པས་ཁྱོད་ལེགས་པར་འོང་གསུངས། ཡང་ཞུས་པ། སྤྱིར་སེམས་ཅན་ཐམས་ཅད་ལ། དགོས་སུ་ཞལ་མཐོང་གསུང་ཐོས་པ་རྣམས་ལ་ཐུགས་རྗེ་དུས་དང་གནས་སྐབས་ཐམས་ཅད་དུ་བཟུང་བར་ཞུ་ཞུས་པས། རིན་པོ་ཆེའི་ཞལ་ནས། སྤྱིར་སེམས་ཅན་ཐམས་ཅད་ལ་ཕྱོགས་དང་རིས་སུ་ཆད་པ་མེད། ནམ་མཁའི་མཐས་ཁྱབ་ཚད་ཇོ་བོ་ཐུགས་རྗེ་ཆེན་པོའི་རྣམ་འཕྲུལ་གྱི་ཁྱབ་པ་ཡིན་ལ། དགོས་སུ་བདག་མཐོང་བ་དང་ཐོས་པ་རྣམས་ལ་དྲན་པ་ཐམས་ཅད་ཀྱང་དོན་དང་བཅས་པ་ཡིན་པས་མོས་པ་དང་གུས་པ་བྱེད་པ་ལྟ་ཅི་སྨོས་གསུང་གདན་ས་རིན་པོ་ཆེ་འདི་ཇེ་བཟང་ལ་འགྲོ་བ་གཅིག་ཐུགས་ལ་ཐོགས་ཞུས་པས། རིན་པོ་ཆེའི་ཞལ་ནས་བྱིས་པ་ཀུན་གྱི་བྱེ་མའི་ཁང་པ་དང་འདྲ། རེས་རྩིག་རེས་འཇིག་གཏད་སོ་མེད་གསུངས། འོ་ན་དར་རྒུད་འོང་བ་གདའམ་ཞུས་པས། བསྟན་པ་སྙིགས་མ་ཡིན་པས་མཐོ་མ་བག་ཙམ་འོང་། ཡང་རིན་པོ་ཆེའི་ཞལ་ནས། ཁྱོད་ཀྱི་དགོན་པ་ན་ཆེན་པོ་གཅིག་གི་རྩ་ན་བྲག་གཅིག་འདུག དེ་ལ་བརྟེན་ནས་འོང་བར་འདུག་པས་གདན་ས་འདི་བས་ངན་རྒྱུ་མེད་པ་གཅིག་འོང་བར་འདུག་གསུངས། དེ་ལ་སོགས་པ་ཞུས་ན་མང་པོ་འབྱོན་པར་འདུག་སྟེ། སྐུ་མཉེལ་གྱིས་དོགས་ནས་མ་ཞུས་སོ། །དྲི་མེད་རྒྱ་མཚོའི་ནང་ནས་ཡིད་བཞིན་༈་་་་་སྐྱེར་སྒང་པ་གྱི། །ནོར་བུ་རིན་ཆེན་ལྟ་བུའི་བླ་མ་ལ། །དད་གུས་རྒྱུན་ཆད་མེད་པའི་དེད་དཔོན་གྱིས།། སྐྱེར་སྒང་པའི་སྣང་བ་༈་་་་་འཁོར་བའི་ཆུ་བོ་སྒྲོལ་བའི་གྲུར་ཞུགས་ཏེ། །ཐབས་དང་ཤེས་རབ་གཉིས་མེད་སྐྱ་བས་གཡབས། །རིན་ཆེན་བྱང་ཆུབ་༈་་་་་རི་གོང་པས་སེམས་ཀྱི་གླིང་མ་ཆད། །དད་གུས་རྒྱུན་ཆད་མེད་པའི་ཚོང་ཕྲུག་ལ། །དོན་གཉིས་ལྷུན་གྱིས་གྲུབ་པའི་རིན་ཆེན་གཏད། །གསལ་སྟོང་ཟུང་དུ་འཇུག་པའི་རྒྱ་ཡིས་བཏབ། །འཁོར་ལོ་སྡོམ་པའི་དབང་གི་ནུབ་མོ་གཅིག་གསུངས་ནས་བཀའ་རྒྱས་བཏབ་ནས་ལོ་ཉི་ཤུ་རྩ་ལྔའི་བར་ཡི་གེར་བྲིས་པ་མེད་པ་ལ། བཀའ་ཆད་ཀྱིས་དོགས་ནས་གླང་གི་ལོ་བྲིས་པ་ཡིན་པས། དཔེ་དད་གུས་མེད་པ་ལ་སུས་བྱིན་པ་དེ། ཡེ་ཤེས་ཀྱི་མགོན་པོས་མགོ་བོ་ཚལ་པ་བདུན་དུ་ཁོས་ཤིག འདི་བྲིས་དགེ་བ་དྲི་མེད་དེས། །རྡོ་རྗེ་འཛིན་པའི་ས་ཐོབ་ཤོག །དགེའོ།། །།བཀྲ་ཤིས། མངྒ་ལཾ་བྷཝནྟུ། དགེ་ལེགས་འཕེལ།། །།